Δεκέμβριος 2018 - Mpakis Services\nΔιατηρήστε το στρώμα σας καθαρό\nΔεκέμβριος 30, 2018 in Βιολογικός - Οικολογικός Καθαρισμός\nΔιατηρήστε το στρώμα σας\nΌταν το σηκώνετε για να το γυρίσετε, αν έχετε χρόνο είναι πολύ καλό να το βγάζετε στο μπαλκόνι για μερικές ώρες, στον ήλιο.\nΑν δεν χρησιμοποιείτε ένα βαμβακερό κάλυμμα, απαλλαγείτε από την κακή συνήθεια των παλιών νοικοκυρών να τοποθετούν πλαστικά καλύμματα κάτω από τα σεντόνια και επάνω από τα ξύλα. Δεν αφήνουν το στρώμα να αναπνέει, συγκρατούν την υγρασία και τη σκόνη, μουχλιάζουν. Αν δεν το καταλάβατε ήδη είναι ανθυγιεινό. Ενα παλιό βαμβακερό σεντόνι είναι το μόνο που χρειάζεστε για να προστατέψετε την επιφάνειά του.\nΣκουπίζετε συχνά το στρώμα με την ηλεκτρική σκούπα.Τραβάει τη σκόνη και κρατάει καθαρό το στρώμα, ώστε με τον ιδρώτα, την υγρασία ή σε περίπτωση που βραχεί δεν θα είναι εύκολο να δημιουργηθεί ένα στρώμα βρομιάς.\nΦρεσκάδα και (γενική) καθαριότητα. Χρησιμοποιείτε ένα απορρυπαντικό ενζύμων. Τα ένζυμα είναι πολύπλοκες οργανικές ενώσεις πρωτεϊνικής φύσης που χρησιμοποιούνται στα απορρυπαντικά, βοηθώντας στη διάσπαση δύσκολων λεκέδων, όπως αυτοί από γρασίδι και αίμα. Τα προϊόντα χωρίς ένζυμα είναι λιγότερο αποτελεσματικά σε συγκεκριμένους τύπους λεκέδων. Χρησιμοποιήστε χλιαρό νερό και λίγο απορρυπαντικό και περάστε το στρώμα και από τις δύο πευρές με ένα πανί. Αφήστε το να στεγνώσει καλά στον ήλιο.\nΛεκές από αίμα. Ρίξτε μια μικρή ποσότητα οξυζενέ απευθείας επάνω στον λεκέ. Αφήστε το να κάνει αφρό και προχωρήστε σιγά σιγά στον καθαρισμό του λεκέ με ένα καθαρό πανί και χλιαρό νερό. Αν ο λεκές είναι παλιός δεν θα φύγει αμέσως, αλλά με την επανάληψη. Σκουπίστε καλά με στεγνό πανί για να φύγει η υγρασία και αφήστε το να στεγνώσει.\nΔεκέμβριος 30, 2018 in Λέβητας - Καλοριφέρ\nΣυντήρηση καυστήρα πετρελαίου – Xρήσιμες πληροφορίες\nΤα χρήματα (και το κρύο) που θα μας κόστιζε μια βλάβη μέσα στο χειμώνα.\nΗ συντήρηση της εγκατάστασης πρέπει να γίνεται τουλάχιστον μια φορά το χρόνο. Ο καταλληλότερος χρόνος είναι αμέσως μετά τη λήξη της περιόδου θέρμανσης (δηλαδή Απρίλιο – Μάιο), ώστε να μη μείνουν τα κατάλοιπα της καύσης κατά την περίοδο του καλοκαιριού, οπότε είναι πιο δύσκολος ο καθαρισμός και υπάρχει κίνδυνος διάβρωσης των εσωτερικών τοιχωμάτων του λέβητα. Σε περίπτωση που δεν έχει γίνει την πιο πάνω χρονική περίοδο θα πρέπει να γίνει πριν την έναρξη λειτουργίας των κεντρικών θερμάνσεων.\nΔεκέμβριος 29, 2018 in Κλιματιστικό (Air Condition)\nTips για συντήρηση κλιματιστικού\nΣτην αρχή κάθε σεζόν, πριν την «βαριά» χρήση του, η συντήρηση και ο καθαρισμός της εσωτερικής μονάδας είναι απαραίτητος, καθώς υπάρχει συγκέντρωση πολλής σκόνης και μικροοργανισμών στις επιφάνειες και τα εξαρτήματά της. Ωστόσο, ο καθαρισμός των φίλτρων και ο έλεγχος του σωλήνα που βγαίνει το νερό επιβάλλεται συχνότερα, τουλάχιστον μια φορά τον μήνα.\nΑφαιρώντας προσεκτικά την «μάσκα» του κλιματιστικού σας, θα δείτε στα δεξιά και στα αριστερά δύο φίλτρα (μεμβράνες), η δουλειά των οποίων είναι να κρατάνε την σκόνη ώστε να μην ανακυκλώνεται στον χώρο. Αφαιρέστε τα φίλτρα και πλύντε τα με κρύο νερό – μπορείτε να τα επανατοποθετήσετε αφού έχουν στεγνώσει. Καλό είναι να τα πλένετε κάθε 50-60 ώρες λειτουργίας του κλιματιστικού, δηλαδή περίπου μία φορά τον μήνα στο σπίτι σας, ή δύο φορές τον μήνα αν πρόκειται για εργασιακό χώρο.\nΠρόκειται για τη μονάδα που τοποθετείται σε εξωτερικό χώρο του σπιτιού και αποτελείται από το «ανεμιστηράκι» και το σωληνάκι που βγαίνει το νερό. Αυτό το μέρος του μηχανήματος το πλένουμε άφοβα και επιφανειακά με λίγο νερό, για παράδειγμα με το λάστιχο του κήπου. Όσο για το σωληνάκι, ελέγχουμε ότι δεν είναι μπλοκαρισμένο ή αναποδογυρισμένο, ότι δηλαδή τρέχει νερό κατά την λειτουργία του κλιματιστικού, και επομένως δεν υπάρχει πιθανότητα να μένει υγρό στην εσωτερική μονάδα και να τη βλάπτει. Σημειώστε επίσης ότι καλό είναι να μην τοποθετούνται φυτά ή έπιπλα πάνω ή γύρω από την εξωτερική μονάδα, για να μην εμποδίζεται η κυκλοφορία του αέρα στο μηχάνημα.\nΠέρα από την επαγγελματική προσέγγιση σε όλες τις παραπάνω διαδικασίες καθαρισμού, ένας ειδικευμένος τεχνικός θα καθαρίσει τους εναλλάκτες και τον ανεμιστήρα στις εσωτερικές και εξωτερικές μονάδες με ειδικά χημικά (διαδικασία απαραίτητη κάθε χρόνο), ενώ θα ελέγξει τις πιέσεις, την ποσότητα του ψυκτικού υγρού και θα προχωρήσει σε οπτικό και ακουστικό έλεγχο για να τσεκάρει την γενική κατάσταση του κλιματιστικού και να βεβαιωθεί ότι δεν ακούγονται περίεργοι θόρυβοι και ότι λειτουργεί σωστά.\nΔεκέμβριος 28, 2018 in Συντήρηση Κτιρίων\nΔοκιμάστε την ταξινόμηση σε 3 στοίβες\nΜια πολύ καλή μέθοδος είναι να ταξινομήσετε τα αντικείμενα προς ξεκαθάρισμα σε τρεις στοίβες, μία για αυτά που θα κρατήσετε, μία για αυτά που θα πετάξετε και μία για αυτά που θα χαρίσετε/πουλήσετε. Με αυτόν τον τρόπο, η διαδικασία είναι πιο αποτελεσματική και ξεμπερδεύετε γρήγορα με τα περιττά αντικείμενα. Η συγκεκριμένη μέθοδος μπορεί να εφαρμοστεί σε αχρείαστα είδη, είτε βρίσκονται στην είσοδο είτε στην πίσω αυλή.\nΑν αισθάνεστε ότι όπου κι αν στρέψετε το βλέμμα σας θα δείτε φακέλους, μην ανησυχείτε, δεν είστε οι μόνοι. Για να ελέγχετε ανά πάσα στιγμή την αλληλογραφία σας, ορίστε ένα συγκεκριμένο σημείο στο οποίο θα τοποθετείτε τους λογαριασμούς αμέσως μόλις φτάνουν. Αυτό είναι χρήσιμο καθώς έτσι δεν θα ξεχάσετε να τους πληρώσετε! Όσο για την ανεπιθύμητη αλληλογραφία, πετάξτε την ή ανακυκλώστε την αμέσως μόλις φτάσει. Όταν λαμβάνετε ένα νέο περιοδικό, πετάξτε κάποιο άλλο από τα ήδη υπάρχοντα ώστε να διατηρείτε τη στοίβα όσο το δυνατόν πιο μικρή. Ακόμη, φτιάξτε μια κατασκευή για να κρεμάτε τις ευχετήριες κάρτες: ένα μακρύ κομμάτι σπάγκου και λίγα μανταλάκια αρκούν.\nΤακτοποιήστε την είσοδο\nΌλοι παρατούν τα πράγματά τους εκεί και εξαφανίζονται! Σακίδια πλάτης, δοχεία φαγητού, χαρτοφύλακες, τσάντες γυμναστηρίου, κλειδιά και παπούτσια! Το κλειδί για το συγκεκριμένο σημείο του σπιτιού είναι η οργάνωση. Τοποθετήστε ένα χαμηλό έπιπλο με ντουλαπάκια όπου θα μπορούν όλοι να αποθηκεύουν τα παπούτσια τους και βάλτε στον τοίχο κρεμάστρες για πανωφόρια και τσάντες ούτως ώστε να μένει το πάτωμα ελεύθερο.\nΒάλτε σε τάξη το μπάνιο\nΜε τόσα άτομα να μπαινοβγαίνουν όλη την ημέρα, το μπάνιο είναι δύσκολο να παραμείνει τακτοποιημένο για πολλή ώρα. Αφήστε τους συναισθηματισμούς και πετάξτε ληγμένα καλλυντικά και άδεια μπουκάλια (από σαμπουάν κλπ.). Στην περίπτωση των ληγμένων φαρμάκων, δώστε τα στον φαρμακοποιό σας ώστε να φροντίσει για τη σωστή διάθεσή τους. Προσθέστε μικρά κουτιά αποθήκευσης κάτω από το νιπτήρα ή στο ντουλάπι για να τοποθετείτε τα λαστιχάκια μαλλιών, τα τσιμπιδάκια, τις βούρτσες και οτιδήποτε άλλο πιάνει χώρο στο νιπτήρα. Τοποθετήστε καλαθάκια για τα σαμπουάν κάθε μέλους της οικογένειας ώστε να είναι το μπάνιο πιο συμμαζεμένο και να μην δημιουργούνται διαφωνίες για τα προϊόντα!\nΔημιουργήστε χώρο στο καθιστικό\nΕίναι δύσκολο να χαλαρώσετε στο καθιστικό όταν επικρατεί ένα χάος. Διατηρήστε το τραπεζάκι καθαρό δημιουργώντας ένα σύστημα αρχειοθέτησης ώστε να γνωρίζετε ανά πάσα στιγμή πού βρίσκονται τα περιοδικά, τα βιβλία και τα τετράδια των παιδιών. Είναι απλό: κάθε μέλος της οικογένειας θα έχει το δικό του φάκελο αποθήκευσης. Μπορείτε να ορίσετε ένα συγκεκριμένο σημείο -ένα καλάθι είναι μια καλή ιδέα- όπου θα τοποθετείτε ηλεκτρονικές συσκευές όπως φορτιστές και το κοντρόλ της τηλεόρασης. Επίσης, ένα βοηθητικό τραπεζάκι δίπλα στον καναπέ είναι ιδανικό για να ακουμπάτε σουβέρ και γυαλιά ούτως ώστε να μην σας εμποδίζουν αλλά να είναι και εύκολα προσβάσιμα.\nΜια εβδομαδιαία εκκαθάριση θα σας βοηθήσει να πετάξετε περισσεύματα και βαζάκια που έχουν σχεδόν αδειάσει ή δεν έχουν χρησιμοποιηθεί για αρκετό χρονικό διάστημα. Ο γενικός κανόνας είναι να πετάμε τα τρόφιμα από το ψυγείο μετά από έξι μήνες, είτε έχουν ανοιχτεί είτε όχι. Μην παραμελείτε τον καταψύκτη. Οτιδήποτε έχει παραμείνει στην κατάψυξη για εννιά μήνες ή περισσότερο πρέπει να καταλήξει στον κάδο απορριμμάτων.\nΤαξινομήστε τα τρόφιμα στο ντουλάπι\nΔιατηρήστε τα ντουλάπια της κουζίνας σε τάξη ξεχωρίζοντας τα ξηρά τρόφιμα μακράς διάρκειας (αλεύρι, ρύζι, ζυμαρικά) από τα τρόφιμα μικρότερης διάρκειας όπως δημητριακά, βρώμη, μπισκότα και κράκερ. Τοποθετήστε αυτά που χρησιμοποιείτε περισσότερο στο ύψος των ματιών και αποθηκεύστε στο πάνω ράφι τα ντελικατέσεν ή τις συσκευές που χρησιμοποιείτε μία στο τόσο (όπως τη βαφλιέρα).\nΔεκέμβριος 28, 2018 in Υδραυλικές εργασίες\nΒρύση που στάζει – Tι μπορούμε να κάνουμε?\nΣτις περισσότερες περιπτώσεις, η αιτία που προκαλεί την απώλεια νερού είναι τα φθαρμένα από το χρόνο ή και τη χρήση πετσάκια, τα οποία θέλουν καθάρισμα ή αλλαγή. Με δεδομένο πως αυτού του είδους τα προβλήματα παρουσιάζονται συχνά, καλό είναι να διαθέτετε σε «στοκ» κάποια πετσάκια και να έχετε άμεση πρόσβαση σε ένα γαλλικό κλειδί, μια πένσα και ένα κατσαβίδι, τα οποία θα βρίσκονται σε ένα ντουλάπι της κουζίνας δίπλα στο νεροχύτη. Τα εργαλεία αυτά απαιτούνται για την άμεση αλλαγή των φθαρμένων υλικών και η αποθήκευσή τους κοντά στις βρύσες μεταφράζεται σε σημαντικό κέρδος σε χρόνο και ταλαιπωρία.\nΦροντίστε τα πετσάκια που αγοράζετε να έχουν το κατάλληλο μέγεθος που απαιτείται για τις βρύσες του σπιτιού σας και ταυτόχρονα να είναι ανθεκτικά στο ζεστό νερό. Τα υλικά από τα οποία είναι φτιαγμένα φθείρονται με την επαφή με το μεταλλικό κομμάτι της βρύσης, ενώ η διάρκεια ζωής τους μειώνεται σημαντικά αν η ίδια η βρύση είναι φθαρμένη.Υπάρχουν πολλές διαφορετικές κατηγορίες στην αγορά και αξίζει να πληρώσετε το επιπλέον κόστος προκειμένου να αγοράσετε πετσάκια υψηλής ποιότητας, τα οποία και μεγαλύτερη διάρκεια ζωής έχουν αλλά και διευκολύνουν το άνοιγμα και το κλείσιμο της βρύσης.\nΜην σφίγγετε ποτέ πολύ τις βρύσες όταν στάζουν γιατί αχρηστεύονται.\nΤα φίλτρα των μπαταριών καθαρίζουν από τα άλατα αν τα αφήσετε μια βραδιά στο ξύδι.\nΗ αλλαγή στα πετσάκια είναι μια καλή αφορμή για επιπλέον επιδιορθώσεις στο νιπτήρα και γενικότερα στις υδραυλικές εγκαταστάσεις. Οι σωλήνες του νεροχύτη φράζουν αρκετά συχνά και χρειάζονται καθαρισμό. Στην περίπτωση αυτή, μην χρησιμοποιείται ποτέ καυστικά για τον καθαρισμό, μια που προκαλούν ζημιές στις εγκαταστάσεις.\nΔεκέμβριος 27, 2018 in Συντήρηση Κτιρίων\nTo βάψιμο με τεχνοτροπίες τοίχου μπορεί να είναι πιο απλό από όσο νομίζετε,αφού οι περισσότερες τεχνοτροπίες δεν χρειάζονται ιδιαίτερη τεχνική η ή προεργασία.Απλός πρέπει να ακολουθήσετε πιστά κάποιες απλές οδηγίες.\nΠαρακάτω θα σας προτείνουμε κάποιες τεχνοτροπίες που μπορείτε να κάνετε εύκολα μόνοι σας:\nΠερνάτε πρώτα ένα χρώμα βάσης και αφού το αφήσετε να στεγνώσει καλά να περάσετε ένα δεύτερο χέρι διαφορετικού χρώματος αναμειγμένο με glaze βερνίκι το οποίο πριν στεγνώσει να το βουρτσίσετε οριζόντια ή κάθετα με μια βούρτσα. Το ίδιο περίπου αποτέλεσμα θα έχετε αν και αντί για βούρτσα χρησιμοποιήσετε μια ψάθινη σκούπα.\nΒάφετε αρχικά τον τοίχο με την κλασσική διαδικασία στο πιο ανοιχτό χρώμα και το αφήνετε να στεγνώσει. Στη συνέχεια βρέχετετο σφουγγάρι, το στίβετε πολύ καλά και το βουτάτε στο 2ο χρώμα, το ξαναστίβετε επίσης καλά και το περνάτε με ταμποναριστές κινήσεις και κυκλική φορά πάνω στον τοίχο.\nΤεχνοτροπία με ειδικά ρολό\nΗ απλούστερη μορφή τεχνοτροπίας, ιδανική γιαερασιτέχνες και η πιο …ακίνδυνη σε ό,τι αφορά τα «απρόβλεπτα» του αποτελέσματος.\nΘα τα βρείτε σε μεγάλαχρωματοπωλεία ή καιπολυκαταστήματαμε παρόμοια είδη.\nΤα απλά ρολό τεχνοτροπίας (από σφουγγάρι, λάστιχο ή δέρμα) υπάρχουν σε πολλά διαφορετικά μεγέθηκαι σχέδια (σχήματα, ακαθόριστες γραμμώσεις κλπ) να είστε όμως προετοιμασμένοι ότι το κόστος των ρολό με ιδιαίτερα σχέδια, όχι αυτά πουαπλώς δημιουργούν πάνω στον τοίχο σχήματα με χρώμα, είναι αρκετά μεγαλύτερο σε σχέση με τα απλά ρολό βαψίματος.\nΤεχνοτροπία με ρολό\nΜια αρκετά ενδιαφέρουσα τεχνοτροπία είναι αυτή με χρήση νάιλον πλαστικής σακούλας πάνω σε ρολό ή και χωρίς ρολό. Η διαδικασία βαφής είναι πάλι η ίδια,αφού πρέπει πρώτα να βάψετε ένα χρώμα βάσης να το αφήσετε να στεγνώσει και μετά αφού περάσετε με το 2ο χρώμα και ενώ είναι ακόμα νωπό,με το ρολό με τη σακούλα να περάσετε από πάνω.Εναλλακτικά μπορείτε να βάψετε το 2ο χέρι με το ρολό με τη σακούλα. Κατά διαστήματα θα πρέπει να αλλάζετε σακούλα και στις δύο περιπτώσεις.\nΔεκέμβριος 26, 2018 in Υδραυλικές εργασίες\nΤι είναι και γιατί να την κάνεις\nΕπισμάλτωση μπανιέρας λέγεται η διαδικασία από την οποία αφαιρούμε το παλιό στρώμα σμάλτο μπανιέρας και βάζουμε καινούριο, με σκοπό ένα καλύτερο αισθητικό αποτέλεσμα και την εξοικονόμηση χρημάτων από την αγορά και τοποθέτηση μίας καινούριας μπανιέρας.\nΗ επισμάλτωση είναι μία δημοφιλής επιλογή στην ανακαίνιση μπάνιου για τον καθαρισμό ή την επισκευή της μπανιέρας, αλλά και μία επιλογή που προτιμάται σε περιπτώσεις που επιθυμείς αλλαγή χρώματος και βάψιμο μπανιέρας, ώστε να ταιριάζει με το ανακαινισμένο μπάνιο σου.\nΠώς να κάνεις επισμάλτωση μπανιέρας μόνος σου\nΟι πιο γνωστοί τρόποι για το βάψιμο μπανιέρας είναι η διαδικασία βαφής με σπρέϋ σμάλτου για μπανιέρα και η διαδικασία εφαρμογής χυτής πορσελάνης.\nΤα στάδια επισμάλτωσης είναι τα παρακάτω:\nΑφαιρούμε τη φλούδα οποιουδήποτε υλικού βαφής ή αφαιρούμε τον παλιό σμάλτο της μπανιέρας.\nΧημικός καθαρισμός σε βάθος και ολική λεύκανση της μπανιέρας για την αφαίρεση σαπουνιών και αλάτων, με στόχο τη σωστή εφαρμογή των υλικών επισμάλτωσης.\nΓια την ομαλοποίηση της επιφάνειας, κατά την επισκευή μπανιέρας με σμάλτο, από οξειδώσεις, τρύπες, ραγίσματα και σπασίματα, πρέπει να γίνει στοκάρισμα με ειδικούς στόκους στην επιφάνειά της.\nΑν επιλέξεις να κάνεις την επισμάλτωση και το βάψιμο της μπανιέρας μόνος σου, πρέπει να επιλέξεις με προσοχή τα υλικά, καθώς και στη διαδικασία που θα εφαρμόσεις, ώστε να πετύχεις ένα αποτέλεσμα που θα αντέχει στο χρόνο και στις φθορές, με τις οποίες έρχεται αντιμέτωπο το μπάνιο σου.\nΚόστος επισμάλτωσης μπανιέρας και νιπτήρα\nΑρχικά, η κατάσταση που βρίσκονται τα είδη υγιεινής σου, είναι σημαντική. Ανάλογα τις φθορές και τα άλατα που έχουν, επηρεάζεται και το κόστος. Εάν έχει αρκετές φθορές, τότε η προεργασία θα απαιτήσει περισσότερη ώρα. Το κόστος αποτελείται από το κόστος εργασίας του επαγγελματία και το κόστος υλικών. Οι τιμές που μπορείς να βρεις για επισμάλτωση μπανιέρας, είναι ανάλογα και την κατάσταση της μπανιέρας γι αυτό πρέπει να ψάξεις αρκετά για τα υλικά και να πάρεις προσφορές από διάφορους τεχνικούς.\nΌσον αφορά το νιπτήρα σου, η διαδικασία της επισμάλτωσης είναι ακριβώς η ίδια. Αφού καθαριστεί καλά και ετοιμαστεί η επιφάνεια, ο επαγγελματίας θα μπορέσει να περάσει το σμάλτο. Όσο πιο φθαρμένος είναι, τόσο μεγαλύτερο θα είναι και το κόστος.\nΔεκέμβριος 25, 2018 in Βιολογικός - Οικολογικός Καθαρισμός\nΚαθαρισμός χαλιού χρήσιμες πληροφορίες\nΟ καθαρισμός μοκέτας ή ενός χαλιού μπορεί να γίνει αρκετά δύσκολη υπόθεση και πολύ χρονοβόρα και χωρίς το αποτέλεσμα που θέλουμε να είναι εξασφαλισμένο. Αντίθετα πολλές φορές παρά την προσπάθεια που δίνετε και τον χρόνο που αφιερώνετε, το τελικό αποτέλεσμα είναι πραγματικά απογοητευτικό. Παρακάτω σας δίνουμε μερικές απλές αλλά σημαντικές συμβουλές που έχουν ως στόχο να σας βοηθήσουν στον καθαρισμός της χαλιού σας.\nΠριν ξεκινήσετε τον καθαρισμό μοκέτας ανακατέψτε λίγο απορρυπαντικό πλυντηρίου σε σκόνη με νερό. Η ποσότητα απορρυπαντικού που θα χρησιμοποιείτε εξαρτάται κυρίως από την επιφάνεια που θέλετε να καθαρίσετε αλλά και το πόσο βρόμικη είναι η μοκέτα.\nΧρησιμοποιείστε ηλεκτρική σκούπα για να μαζέψετε την σκόνη και οτιδήποτε άλλο υπάρχει στη μοκέτα πριν την καθαρίσετε με το μείγμα που έχετε φτιάξει. Το ιδανικό είναι να περάσετε δύο φορές ολόκληρη την μοκέτα με την ηλεκτρική σκούπα και μάλιστα χρησιμοποιώντας καθαρή σακούλα στη σκούπα ώστε να μεγιστοποιήσετε το αποτέλεσμα.\nΒρέξτε ένα καθαρό πανί με το μείγμα που έχετε φτιάξει και απλώστε το ανά μικρές περιοχές στην μοκέτα μέχρι να γίνουν νωπές.\nΣε όποια σημεία της μοκέτας υπάρχουν έντονες κηλίδες ή λεκέδες απλώστε περισσότερη ποσότητα μείγματος και αφού το αφήσετε τουλάχιστον για πέντε λεπτά να μουλιάσει, τρίψτε την περιοχή με μια βούρτσα ακολουθώντας διαφορετικές κατευθύνσεις. Αν οι λεκέδες είναι έντονοι επαναλάβετε την διαδικασία.\nΜόλις ολοκληρώστε το καθάρισμα των λεκέδων χρησιμοποιήστε καθαρές πετσέτες ή πανιά για να αφαιρέσετε το μείγμα από τη μοκέτα και μετά τρίψτε πάλι με ένα πανί (μόνο με νερό) για να ξεπλύνετε το απορρυπαντικό.\nΌταν η μοκέτα στεγνώσει τελείως, χρησιμοποιήστε την ηλεκτρική σκούπα άλλη μια φορά για να μαζέψετε οτιδήποτε έχει παραμείνει από το καθάρισμα όπως για παράδειγμα χνούδι ή διάφορα υπολείμματα.\nΜην βρέξτε υπερβολικά το χαλί γιατί υπάρχει κίνδυνος να χρειαστεί μεγάλο χρονικό διάστημα για να στεγνώσει ή ακόμα μπορεί και να προκαλέστε ζημιά στο πάτωμα κάτω από την μοκέτα.\nΠριν ξεκινήσετε το καθάρισμα του χαλιού σιγουρευτείτε ότι δεν πρόκειται να χρησιμοποιηθεί για τον χρονικό διάστημα που θα γίνετε ο καθαρισμός.\nΔεκέμβριος 23, 2018 in Συντήρηση Κτιρίων\nΜόνωση Ταράτσας όλα όσα πρέπει να γνωρίζετε\nΜόνωση Ταράτσας – Αναλυτικά όλες οι Μονώσεις Ταρατσών.\nΠολύ συχνά ακούμε να λένε για κάποιο παλιό σπίτι ότι δεν έχει καλή μόνωση ταράτσας και πόσο αυτό επιβαρύνει τα άτομα που κατοικούν σε αυτό. Η μόνωση της ταράτσας περιλαμβάνει τρεις βασικές εργασίες την Θερμομόνωση, την Υγρομόνωση και τον συνδυασμό τον δυο – Θερμοϋγρομόνωση ταράτσας. Πιο κάτω θα αναλύσουμε ξεχωριστά τους τρεις αυτούς τρόπους μόνωσης της ταράτσας.\n1. Θερμομόνωση της ταράτσας.\nΗ μόνωση της ταράτσας συμβάλει σημαντικά στην εξοικονόμηση ενέργειας αφού με αυτό τον τρόπο περιορίζεται σε μεγάλο βαθμό η μεταφορά θερμότητας από και προς το περιβάλλον. Έτσι λοιπόν έχουμε μείωση στα έξοδα για τη θέρμανση και ψύξη του χώρου μας, αφού η θερμοκρασία στο εσωτερικό του διατηρείται για μεγάλο χρονικό διάστημα. Δημιουργούμε αλλά και διατηρούμε λοιπόν συνθήκες θερμικής άνεσης στο σπίτι μας κάνοντας ευχάριστη τη διαμονή μας σε αυτό, αποφεύγοντας την αφόρητη ζέστη το καλοκαίρι αλλά και το έντονο κρύο το χειμώνα.\n2. Υγρομόνωση της ταράτσας.\nΗ βασική μέθοδος μόνωσης της ταράτσας από την υγρασία είναι με αδιαβροχοποίηση. Η αδιαβροχοποίηση γίνεται με μια ασφαλτική μεμβράνη – ασφαλτόπανο που τοποθετείται στην εξωτερική επιφάνεια του δαπέδου της ταράτσας. Η ασφαλτική μεμβράνη τοποθετείται σε στρώσεις που η μια αλλληλοκαλύπτει την άλλη έτσι ώστε να αποφεύγονται σημεία που δεν υπάρχει υλικό.\nΗ πίσσα – άσφαλτος δεν επιτρέπει το νερό της βροχής να περάσει μέσα από αυτή. Αδιαβροχοποιεί έτσι την επιφάνεια της ταράτσας και προστατεύει από υγρασία και διαρροές. Η υγρομόνωση θα πρέπει να ελέγχεται και να συντηρείται.\n3. Θερμοϋγρομόνωση ταράτσας.\nΟ συγκεκριμένος τύπος μόνωσης συνδυάζει θερμομόνωση και υγρομόνωση της ταράτσας. Είναι ο πλέον ενδεδειγμένος τρόπος μόνωσης μιας και προσφέρει τα οφέλη και των δυο μονώσεων στην ταράτσα της κατοικίας. Επισυνάπτουμε ένα σχεδιάγραμμα με ένα τυπικό τρόπο κατασκευής της συγκεκριμένης μόνωσης.\nΟφέλη από μια σωστή Μόνωση στην Ταράτσα\nΔεν κρυώνει το σπίτι: Στις περιοχές με χαμηλές θερμοκρασίες κατά τη διάρκεια του χειμώνα, είναι πολύ σημαντικό το σπίτι να είναι από πλευράς θέρμανσης. Οι περισσότεροι ιδιοκτήτες προετοιμάζονται για τον χειμώνα με συντήρηση του καυστήρα, αγορά πετρελαίου θέρμανσης, κλιματιστικών και ξύλων για το τζάκι και πολλά άλλα. Ωστόσο η μεγαλύτερη και αποδοτικότερη εργασία που μπορεί να κάνει ένας ιδιοκτήτης είναι να μονώσει την ταράτσα του. Να βάλει τα κατάλληλα θερμομονωτικά υλικά στην οροφή του σπιτιού και να μειώσει την απώλεια της θερμότητας από το σπίτι. Με μια αμόνωτη στέγη η θέρμανση του σπιτιού κοστίζει πολύ περισσότερο, μιας και η περισσότερη θερμότητα χάνεται από το σπίτι μέσω της οροφής.\nΔεν ζεσταίνεται το σπίτι το καλοκαίρι: Κανένας δεν θέλει την θερμότητα του περιβάλλοντος να μπαίνει μέσα στο σπίτι το καλοκαίρι. Ειδικά σε ρετιρέ όπου δεν υπάρχει καθόλου θερμομόνωση στην οροφή, το μπετόν τις πλάκας κάνει την διαβίωση πολύ δύσκολη. Τα κλιματιστικά δεν λειτουργούν σωστά και γενικά οι ένοικοι του σπιτιού υποφέρουν. Η θερμομόνωση της οροφής κάνει ακριβώς αυτό. Αποτρέπει την υπερβολική θερμότητα, ιδιαίτερα τους καλοκαιρινούς μήνες να εισέλθει στο σπίτι σας, διατηρώντας το δροσερό και άνετο.\nΕξοικονόμηση ενέργειας: Η θερμομόνωση της οροφής βοηθά να κρατήσετε το σπίτι σε μια σταθερή θερμοκρασία. Τα καλοριφέρ, τα θερμαντικά σώματα, τα κλιματιστικά του σπιτιού σας δεν χρειάζεται να δουλεύουν συνέχεια. Αυτό σας βοηθάει να εξοικονομήσετε ενέργεια αλλά και ένα σημαντικό ποσό στους λογαριασμούς ενέργειας.\nΠροστασία από τις καιρικές συνθήκες -Προστιθέμενη προστασία: Ένα άλλο πλεονέκτημα της μόνωσης της οροφής σας είναι η προστασία που προσφέρουν τα extra υλικά που τοποθετούνται στην οροφή. Ανάλογα με τον τύπο μονωτικού υλικού που επιλέγετε, η μόνωση της στέγης είναι σε θέση να προστατεύσει την οροφή σας από φυσικά φαινόμενα και ακραίες καιρικές συνθήκες. Το όφελος της μόνωσης της οροφής, ξεκινά άμεσα αλλά συνεχίζεται σε βάθος χρόνου. Η μόνωση της ταράτσας μειώνει την ανάγκη συντήρησης της οροφής του σπιτιού και περιορίζει τα κόστη επισκευής.\nΠροσοχή στην Μόνωση της Ταράτσας\nΗ μόνωση της ταράτσας είτε αφορά υγρομόνωση είτε θερμομόνωση ή και τον συνδυασμό τους δεν θα πρέπει για κανένα λόγο να τρυπηθεί ή να χτυπηθεί. Έτσι απαγορεύονται τρυπήματα στη μόνωση για στερέωση του ηλιακού θερμοσίφωνα, στηριγμάτων σχάρας καλωδίων και δικτύου σωληνώσεων. Αν πληγωθεί η μόνωση της ταράτσας δημιουργούνται σοβαρότατα προβλήματα στο διαμέρισμα από κάτω.\nΠρέπει να γίνεται έλεγχος για την κατάσταση της υπάρχουσας μόνωσης το αργότερο 10 χρόνια μετά της αρχική εγκατάσταση.\nΜην βάλετε συνεργεία για να κάνουν την μόνωση του σπιτιού σας εάν δεν γνωρίζετε την δουλειά τους. Αποφύγετε την συνεργασία ανεκπαίδευτους και ανασφάλιστους τεχνίτες. Μπορεί να δημιουργήσετε προβλήματα στην στέγη σας και επίσης να μειώσετε τη διάρκεια ζωής της μόνωσης.\nΔεκέμβριος 23, 2018 in Καθαρισμός Τζάκι (καμινάδα)\nΤζάκι και χρήσιμες πληροφορίες\nΠολλά πράγματα αναθεωρούνται με την οικονομική κρίση. Ένα από αυτά και η θέρμανση. Το τζάκι λοιπόν επιστρέφει στα σπίτια μας. Παρακάτω θα δείτε τα είδη του και ποια από αυτά είναι πιο αποδοτικά.\nΚάθε χώρος όταν διαθέτει τζάκι αποκτά αμέσως ένα σημείο αναφοράς που εκτός από τη πρακτική του πλευρά, χαρίζει και δυνατότητες για εντυπωσιακή διακόσμηση. Οι σύγχρονες εστίες αντιμετωπίζονται σαν βασικό κομμάτι του κτιρίου και συμβάλουν στο να γίνει το σπίτι μας πιο όμορφο και πιο ζεστό.\nΕπιτοίχια τζάκια, που όπως καταλαβαίνουμε από το όνομά τους είναι αυτά που ακουμπάνε μια τους πλευρά στον τοίχο. Αυτά χωρίζονται σε 2 μεγάλες κατηγορίες, τα μετωπικά και τα γωνιακά.\n– Τα μετωπικά είναι αυτά που μπαίνουν στη μέση του τοίχου και διακοσμούνται οι 3 πλευρές τους, αλλά περισσότερο βάρος δίνεται πάντα στην πρόσοψή τους. Όλοι οι διακοσμητές τα προτιμάνε γιατί δίνουν πολλές επιλογές διακόσμησης και βοηθάνε στην συμμετρία του χώρου.\n– Τα γωνιακά είναι αυτά που καταλαμβάνουν μια γωνία ανάμεσα σε 2 τοίχους και συνήθως χρησιμοποιούνται σε μικρότερους χώρους, ή σε τετράγωνα δωμάτια που η χωροθέτηση αναγκαστικά γίνεται με βάση τις διαγώνιους.\nΕλεύθερα τζάκια είναι αυτά που καταλαμβάνουν κεντρικό σημείο μέσα στο δωμάτιο, χωρίς να ακουμπάνε σε κανέναν τοίχο. Είναι η απόλυτη απομίμηση της αρχαίας εστίας που τοποθετούνταν στη μέση του χώρου και αποτελούσε το κέντρο γύρω από το οποίο χτιζόταν το σπίτι. Είναι μια δύσκολη επιλογή και χρησιμοποιούνται αποκλειστικά σε πολύ μεγάλους χώρους.\n– Ο βασιλιάς των τζακιών είναι φυσικά όσα καίνε ξύλο. Η φωτιά του ξύλου όταν καίγεται, είναι περασμένη μέσα στο DNA μας σαν η απόλυτη μορφή θαλπωρής. Είναι η πρώτη επιλογή που μας έρχεται στο μυαλό όταν αποφασίζουμε να εντάξουμε ένα τζάκι στο χώρο μας. Επειδή όμως είναι και η πιο δύσκολη, απαιτεί μελέτη και τεχνογνωσία για να τα τοποθετήσουμε.\n– Τα τζάκια αερίου που καίνε φυσικό αέριο ή προπάνιο. Έχουν αρχίσει πλέον να χρησιμοποιούνται πιο συχνά, μιας και η τεχνολογία τα έχει κάνει πιο αποδοτικά από παλιότερα. Το κακό με αυτά τα τζάκια είναι ότι η φλόγα ποτέ δε φτάνει την ποιότητα και την ομορφιά της φλόγας του τζακιού που καίει ξύλο. Το θετικό είναι ότι δεν απαιτούν καμινάδα και άρα μπαίνουν και σε χώρους που η τοποθέτηση ενός συμβατικού τζακιού είναι αδύνατη.\n– Υπάρχουν τα τελευταία χρόνια στην αγορά τζάκια που καίνε ένα υγρό με βάση την αιθανόλη (οινόπνευμα) και ονομάζονται βιοαιθανόλης. Είναι επιλογή που έχει περισσότερο διακοσμητικό χαρακτήρα μιας και δεν έχουν απόδοση για να θερμάνουν επαρκώς ένα χώρο. Επίσης το υγρό που καίνε είναι αρκετά ακριβό και άρα ασύμφορο. Είναι όμως μια καλή διακοσμητική επιλογή για την κύρια κρεβατοκάμαρα, αφού η χρήση του θα δώσει έναν αέρα ρομαντισμού στο δωμάτιο. Δεν χρειάζονται καμινάδα και η τοποθέτηση τους είναι πανεύκολη.\n– Ένα άλλο είδος που έχει εμφανιστεί πρόσφατα είναι οι εστίες που καίνε διάφορα εναλλακτικά, οικολογικά υλικά. Τέτοια υλικά είναι η βιομάζα (pellet), οι μπριγκέτες από τα άχρηστα μέρη της βιομηχανικής ξυλείας, το άχυρο, τα υπολείμματα καλαμποκιού, το βαμβάκι και άλλα. Έχουν αρκετά καλή απόδοση και αποκτούν χρόνο με το χρόνο φανατικούς οπαδούς.\n– Υπάρχουν τζάκια που λειτουργούν με ηλεκτρισμό. Στην ουσία πρόκειται για μεγάλα αερόθερμα που στην πρόσοψή τους μιμούνται εικονικά την καύση των ξύλων. Δηλαδή μοιάζουν σαν να βλέπουμε φλόγες στην τηλεόραση… Τα αποφεύγουμε και για λόγους αισθητικής αλλά και γιατί είναι πολύ ενεργοβόρα.\nΠυρότουβλο: που είναι η πιο συνήθης περίπτωση υλικού από όλες και ταιριάζει περισσότερο σε κλασικά σπίτια, αφού το πυρότουβλο ήταν παλιότερα η μόνη επιλογή. Είναι πολύ όμορφο υλικό αλλά δυστυχώς καθόλου αποδοτικό. Οι απώλειες θερμότητας σε μια εστία πυρότουβλου φτάνουν έως και το 90%, αφήνοντας το μηδαμινό 10 % να θερμάνει το χώρο. Έτσι έχουμε σαν αποτέλεσμα να νιώθουμε έντονη ζέστη μόνο στα 2 μέτρα γύρω από το τζάκι, και όταν απομακρυνόμαστε από αυτό να νιώθουμε τον υπόλοιπο χώρο παγωμένο. Σίγουρα λοιπόν ένα τέτοιο τζάκι χρειάζεται και συμπληρωματική πηγή θέρμανσης. Είναι όμως η πιο οικονομική λύση για να έχουμε ένα κανονικό τζάκι στο σπίτι μας.\nΜαντέμι: ή αλλιώς χυτοσίδηρος. Στην εποχή της Art Nouveau πρωταγωνίστησε σε όλα τα “μοντέρνα” σπίτια και ειδικά στην Αγγλία, για πολλά χρόνια, αποτελούσε τη μοναδική λύση για τη κατασκευή τζακιού. Είναι πολύ πιο αποδοτικό από το πυρότουβλο αφού το μαντέμι λειτουργεί θερμοσυσσωρευτικά και αντανακλά θερμότητα στο χώρο. Οι απώλειες του φτάνουν παρόλα αυτά το 70%. Μπορεί να βρει τη θέση του σε κλασικά και μοντέρνα στιλ διακόσμησης και είναι και αυτό αρκετά οικονομικό στην αγορά του.\nΕνεργειακά: που είναι συσκευές που διαθέτουν πόρτα και λειτουργούν σα σόμπες, αλλά με μορφή τζακιού. Η καύση πλέον γίνεται σε μια κλειστή εστία και όλη η θερμότητα μεταφέρεται στο πάνω μέρος του τζακιού. Κατόπιν με ειδικές περσίδες ο θερμός αέρας διοχετεύεται στον χώρο που βρίσκεται το τζάκι, μέσω του φαινόμενου της ελεύθερης ροής. Με αυτόν τον τρόπο οι απώλειες μειώνονται κατά πολύ και κάνουμε μεγάλη οικονομία στο προϊόν καύσης. Αυτό που πρέπει να προσέξουμε στα ενεργειακά τζάκια είναι πως επειδή είναι κλειστά, χρειάζεται μια εισαγωγή φρέσκου αέρα μέσα στην εστία τους για να τα τροφοδοτεί με οξυγόνο, που είναι απαραίτητο για τη διαδικασία της καύσης. Στην αγορά θα βρούμε πλέον πολλές εταιρείες τέτοιων τζακιών, που από την έρευνα που θα κάνετε θα καταλάβετε οτι είναι σχετικά ακριβά.\nΘερμοδυναμικά: εστίες προηγμένης τεχνολογίας που λειτουργούν όπως τα ενεργειακά, μόνο που εδώ η προσθήκη ειδικών μηχανισμών και ανεμιστήρων, τους δίνει τη δυνατότητα να οδηγούν το θερμό αέρα όπου εμείς θέλουμε! Αυτό σημαίνει ότι λειτουργούν σαν η κύρια πηγή θέρμανσης με αποτέλεσμα να είναι αποδοτικά και με φτηνό κόστος κατανάλωσης καυσίμου. Παρόλο λοιπόν που η αγορά και η τοποθέτηση τους στοιχίζει πολύ, είναι μια λύση που πλέον πολλοί επιλέγουν.\nΘερμουδραυλικά: είναι αυτά που είναι η τελευταία λέξη της τεχνολογίας. Συνδυάζουν τα οφέλη των θερμοδυναμικών τζακιών με τη λειτουργία καλοριφέρ, αφού διαθέτουν ειδικά τοιχώματα που ζεσταίνουν νερό και το διοχετεύουν σε σώματα μέσα στο χώρο. Έτσι έχουμε 2 σε ένα : αισθητικά άρτιο τζάκι και αποδοτικό καλοριφέρ. Φυσικά δεν χρειάζεται να σας πούμε οτι είναι πανάκριβα, αλλά αποδίδουν μεγάλα ποσοστά θερμότητας, με χαμηλή κατανάλωση καύσιμης ύλης. Άρα συμφέρουν πολύ…\nΣυμβουλές που θα σας βοηθήσουν να κάνετε το τζάκι σας όμορφο…\n– Όταν επιλέγουμε κάποιο κλασικό στιλ για το χώρο μας καλό είναι το τζάκι να στολιστεί με μια πρόσοψη από μάρμαρο ή γρανίτη. Πολλές από αυτές, συνήθως οι πιο όμορφες και περίτεχνες, είναι πανάκριβες. Μπορούμε όμως να διαλέξουμε κάτι πιο απλό άρα και οικονομικότερο. Επίσης αποφεύγουμε να τονίσουμε πολύ την φούσκα του τζακιού με έντονα χρώματα και ταπετσαρίες γιατί αυτό χωρίζει το τζάκι στα 2 και κάνει το χώρο να φαίνεται χαμηλός σε ύψος. Πιο διακριτικές επιλογές θα κρύψουν τον όγκο του και θα το ενσωματώσουν στο χώρο καλύτερα. Καλό θα ήταν η φούσκα να έχει παραλληλόγραμμο σχήμα και όχι το σύνηθες τραπέζιο, που δίνει μια πιο ρουστίκ νότα.\n– Αν αγαπάμε τα μοντέρνα στιλ και ο χώρος μας αποφασίσουμε να διακοσμηθεί με βάση κάποιο από αυτά, προσαρμόζουμε ανάλογα και το τζάκι. Επιλέγουμε εστίες μακρόστενες που τοποθετούνται παράλληλα με το πάτωμα και πολλές φορές αρκετά πιο ψηλά από αυτό. Προσπαθούμε να κρύψουμε τον όγκο του τζακιού με κατασκευές από γυψοσανίδα, ώστε να φανεί μέρος του κελύφους και χρησιμοποιούμε παρόμοια χρώματα με αυτό. Δηλαδή όσο πιο απλά τόσο πιο καλά…\n– Τέλος αν είμαστε οπαδοί των παραδοσιακών τζακιών, επιλέγουμε μια όμορφη πέτρα και επενδύουμε γύρω από την εστία. Κατασκευάζουμε φούσκα σε σχήμα τραπεζίου και τη χωρίζουμε από την εστία με ένα όμορφο ξύλινο φαρδύ ράφι. Το τζάκι θα θυμίσει αμέσως την αισθητική των υπέροχων Ελληνικών χωριών. Μια εναλλακτική πολύ όμορφη και οικονομικότερη λύση είναι να διαλέξουμε ένα στρογγυλεμένο τζάκι, να το αφήσουμε γυμνό από επένδυση και να το βάψουμε με ένα ματ λευκό χρώμα.\nΞύλινο πάτωμα – Διατηρείστε το\nΦτάνει πια το ταλαιπωρημένο, γδαρμένο ξύλινο δάπεδο.\nΓιατί όλοι αγαπάμε το ξύλινο πάτωμα; Επειδή είναι μοναδικό. Πιο συγκεκριμένα αποτελεί ένα από εκείνα τα στοιχεία που αναβαθμίζουν την αισθητική και την αύρα κάθε σπιτιού προσθέτοντας του μια φυσική αίσθηση κομψότητας. Για εσάς λοιπόν που δηλώνετε θαυμαστές του… επιδαπέδιου ξύλου, βρήκαμε και σας παρουσιάζουμε τα tips που θα σας βοηθήσουν να διατηρήσετε το πάτωμα του σπιτιού σας λείο και λαμπερό για πάντα.\nΚατεβείτε από το τακούνι σας Συγνώμη αλλά η αγάπη σας για τα τακούνια μπορεί να αποβεί καταστροφική για το ξύλινο δάπεδό σας. Με άλλα λόγια, πρέπει να μάθετε να τα βγάζετε από τη στιγμή που τα βήματα σας βρίσκουν ξύλο. Και το ίδιο ισχύει και για τους καλεσμένους σας – μπορεί να μην τους αρέσει όταν τους ζητήσετε να βγάλουν τα παπούτσια τους, αλλά αξίζει να θυσιάσετε λίγα λεπτά γκρίνιας για τέλεια πατώματα που αγγίζουν την αιωνιότητα.\nΜπουχάρα, η απαραίτητη Ειδικά το χειμώνα, δεν γίνεται να μην στρώσετε χαλιά στο σπίτι τόσο για πρακτικούς όσο και για αισθητικούς λόγους. Στους πρακτικούς λόγους ύπαρξης των χαλιών, μπορείτε πλέον να συμπεριλάβετε και το ξύλινο δάπεδο. Κι αυτό γιατί το χαλί θα το σώσει από εκείνες τις ημέρες που τα παιδιά γυρίζουν σπίτι με τα παπούτσια τους γεμάτα χώματα και λάσπες.\nΚαθόλου χλωρίνη Το ξύλινο πάτωμα απαιτεί φροντίδα και περιποίηση που τα κοινά καθαριστικά δεν μπορούν να την παρέχουν με αποτέλεσμα να το φθείρουν. Επενδύστε σε ένα καλό καθαριστικό για ξύλινα δάπεδα το οποίο μπορεί να κοστίσει κάτι παραπάνω, αλλά θα διατηρήσει άψογο το πάτωμά σας.\nΚατοικίδια Όσο κι αν αγαπάτε το κατοικίδιό σας, τα νύχια του μπορεί να αφήσουν ανεξίτηλα τα σημάδια τους στο ξύλινο δάπεδο σας. Πρακτικά, αυτό σημαίνει ότι το πεντικιούρ επιβάλλεται στο κατοικίδιό σας από τη στιγμή που επιλέξατε να βάλετε στο σπίτι σας το παρκέ. Μπορεί τώρα να σας φαίνεται υπερβολή, αλλά –πιστέψτε μας- έτσι δεν πρόκειται να αντικρίσετε γδαρσίματα και γρατζουνιές στο πάτωμα ποτέ.\nΤο σωστό σκούπισμα Η ηλεκτρική σκούπα μπορεί εύκολα να καταστρέψει το ντελικάτο ξύλινο πάτωμά σας και για όλα φταίει το σκληρό και τραχύ στόμιό της. Με άλλα λόγια: Η ηλεκτρική σκούπα απαγορεύεται αυστηρά για όλες τις ξύλινες επιφάνειες εκτός κι αν η βούρτσα της είναι εξαιρετικά απαλή.\nΗ γυψοσανίδα είναι ιδανική λύση δόμησης για ανακαινίσεις κτιρίων, διαμορφώσεις χώρων νέων οικοδομών και επαγγελματικών χώρων.\nΠροσφέρει πολύ καλή τελική επιφάνεια για βάψιμο, εφαρμογή οποιασδήποτε τεχνοτροπίας, επένδυση ταπετσαρίας και τοποθέτηση πλακιδίων.\nΤι είναι οι γυψοσανίδες\nΠαράγονται σε σταθερό πλάτος 1,20 m. Το στάνταρτ μήκος τους κυμαίνεται από 2,00 έως 3,00 m και το πάχος τους από 6,5 έως 25 mm.\nΗ τοιχοποιία με γυψοσανίδες αποτελεί ελαφριά, ευέλικτη λύση, ιδανική για διαμόρφωση χώρων όπου η ανάγκη για αλλαγή της διαρρύθμισης επιβάλλεται, όπως χώροι γραφείων εταιριών που προκύπτει η ανάγκη διαμόρφωσης νέων χώρων με ταυτόχρονη λειτουργία της επιχείρησης.\nΗ ψευδοροφή με γυψοσανίδες είναι απλή και γρήγορη με σχεδιαστική ελευθερία δημιουργίας. Τα αποτέλεσμα που προσφέρει είναι πολύ καλή ηχομόνωση, βελτίωση της ακουστικής του χώρου, αντοχή στη φωτιά.\nΟι επενδύσεις γυψοσανίδας, χρησιμοποιούνται για την επικάλυψη όλων των ειδών τοίχου (τούβλα, σκυρόδεμα, τσιμεντόλιθος, πέτρα). Προσφέρουν απόλυτη σταθερότητα και αντοχή, ηχομόνωση, θερμομόνωση και πυραντοχή.\nΤα χωρίσματα γυψοσανίδας προσφέρουν σπουδαία ηχομόνωση, θερμομόνωση και πυραντοχή με ιδανική τελική επιφάνεια. Η δυνατότητα τοποθέτησης παράθυρου ή πόρτας στην τοιχοποιία είναι ένα ακόμη πλεονέκτημα των χωρισμάτων γυψοσανίδας.\nΟι δύσκολες εποχές που διανύουμε μετατρέπουν σε πολλές περιπτώσεις το άναμμα της κεντρικής θέρμανσης του σπιτιού σε πολυτέλεια.\nΚαθώς η τιμή του πετρελαίου ανεβαίνει, οι Έλληνες αναζητούν κάθε χρόνο εναλλακτικές λύσεις για να ζεστάνουν το σπίτι τους. Φυσικό επακόλουθο είναι, λοιπόν, η στροφή στο αρχαιότερο μέσο θέρμανσης, τη φωτιά. Η επένδυση τζακιού είναι μία εργασία με πολύ υψηλή ζήτηση τα τελευταία χρόνια.\nΤο τζάκι μεταμορφώνει εξολοκλήρου τη διακόσμηση του χώρου. Η επένδυση τζακιού, όμως, δεν καθορίζεται μόνο από το αισθητικό αποτέλεσμα που θέλουμε να διαμορφώσουμε στο εσωτερικό του σαλονιού ή του δωματίου μας. Θα πρέπει να εξασφαλίζει μεταξύ άλλων πυρασφάλεια και να συμβάλλει στην καλή λειτουργία της εστίας.\nΕνεργειακό ή παραδοσιακό, μοντέρνο ή κλασσικό; Όποιο είδος τζακιού και αν έχεις επιλέξει για να ζεστάνεις αλλά και να ομορφύνεις το χώρο σου, οι επιλογές για να το «ντύσεις» είναι αμέτρητες. Αν χρειάζεσαι βοήθεια για να αποφασίσεις πώς θα επενδύσεις το τζάκι σου παρακάτω θα δούμε μερικές εναλλακτικές επιλογές.\nΑν είσαι λάτρης του παραδοσιακού ή ρουστίκ στυλ διακόσμησης, η πέτρα στο τζάκι σίγουρα θα απογειώσει την αισθητική του χώρου σου. Ακόμη και αν έχεις μία συγκεκριμένη εικόνα στο μυαλό σου για το πώς θα δείχνει το τζάκι σου με επένδυση πέτρας, στην πραγματικότητα υπάρχει πολύ μεγάλη ποικιλία σε είδη, χρωματικές αποχρώσεις και σχέδια. Μικρές, μεγάλες, στρογγυλές, τετράγωνες, ορθογώνιες, πλακέ είναι μόνο λίγες από τις παραλλαγές ανάμεσα στις οποίες μπορείς να επιλέξεις!\nΜία πολύ δημοφιλής επιλογή στην Ελλάδα ήταν πάντα το μάρμαρο. Φυσικά πετρώματα, όπως είναι το μάρμαρο και ο γρανίτης, προσδίδουν υψηλή αισθητική στο χώρο όπου τοποθετούνται, χαρίζοντας του αμέσως αέρα πολυτέλειας. Μπορείς να δημιουργήσεις εντυπωσιακές κατασκευές για το σαλόνι σου που εναρμονίζονται απόλυτα με το κλασικό στυλ διακόσμησης.\nΌπως οι πέτρινες, έτσι και οι μαρμάρινες επιφάνειες συνιστούν μία πολύ ασφαλή επιλογή με μεγάλη διάρκεια στο χρόνο. Η ανθεκτικότητα τους σε πολύ υψηλές θερμοκρασίες θα σε απαλλάξει από το άγχος της τακτικής συντήρησης και επισκευής. Όσο για τις τιμές, παρά τη γενική πεποίθηση ότι το μάρμαρο είναι πολύ ακριβό, υπάρχει η δυνατότητα να βρεις οικονομικές επιλογές που θα ταιριάζουν απόλυτα στις δικές σου ανάγκες και τον προϋπολογισμό σου.\nΗ επένδυση εσωτερικών επιφανειών του σπιτιού με ξύλο (μπουαζερί) είναι μία πολύ παλιά διακοσμητική τεχνοτροπία η οποία έχει επιστρέψει στους χώρους του σπιτιού τα τελευταία χρόνια. Καθώς η ρουστίκ διακόσμηση αποκτά το δικό της πιστό κοινό, η επένδυση τζακιού με ξύλο γίνεται όλο και πιο δημοφιλής. Είτε ως μπουαζερί, είτε σαν σκαλιστή ξύλινη κορνίζα, το ξύλο συνιστά μία πολύ κομψή επιλογή.


ΟΔΥΣΣΕΙΑ TV: ΤΟ ΨΑΡΙ ΤΟΥ "ΑΓΙΟΥ ΠΕΤΡΟΥ" ΜΕΧΡΙ ΚΑΙ ΣΗΜΕΡΑ ΒΡΙΣΚΟΥΝ ΝΟΜΙΣΜΑΤΑ ΣΤΟ ΣΤΟΜΑ ΤΟΥ!\nΤΟ ΨΑΡΙ ΤΟΥ "ΑΓΙΟΥ ΠΕΤΡΟΥ" ΜΕΧΡΙ ΚΑΙ ΣΗΜΕΡΑ ΒΡΙΣΚΟΥΝ ΝΟΜΙΣΜΑΤΑ ΣΤΟ ΣΤΟΜΑ ΤΟΥ!\nΘυμάστε το θαύμα με το νόμισμα που βρέθηκε στο στόμα ψαριού;\nΤελικά, το ψάρι αυτό έχει μια ιδιαιτερότητα, που κάνει ώστε να γίνονται θαύματα, ακόμα και σήμερα!\nΈχετε ακούσει για "το ψάρι του Αγίου Πέτρου"; Αυτό το ψάρι, μέχρι και σήμερα, ζει στα νερά της λίμνης της Γαλιλαίας.\nΕίναι το ίδιο ψάρι που συχνά ψάρευαν οι Άγιοι Απόστολοι.\nΤο ψαράκι αυτό έχει γκριζόχρυση απόχρωση και ανήκει στην οικογένεια «Κιχλίδες» (Cichlidae) που είναι στοματοεπωάζουσες. Κάποια από τα είδη, όπως τα Tilapia Galileae, Sarotherodon galilaeus ή Oreochromis aureus, στην εποχή μας, τα ονομάζουν ψάρι του Αγίου Πέτρου.\nΗ σημερινή εβραϊκή ονομασία του ψαριού είναι «αμνούν» που, σε μετάφραση από τα αραμαϊκά, σημαίνει «ψάρι-μητέρα».\nΣτα αραβικά ονομάζεται «μουστ» και σημαίνει «χτένα», επειδή το άνω της πτερύγιο, σε διάταση, θυμίζει, όντως, χτένα.\nΑυτό το ψάρι ήταν ένα από τα τρία βασικά είδη που αλίευαν οι ψαράδες στην μακρινή ευαγγελική εποχή στα νερά της λίμνης της Γαλιλαίας.\nΑπό άποψη μεγέθους μπορεί να είναι αρκετά μεγάλο, ακόμα και μέχρι 45 εκατοστά, και να ζυγίζει περίπου 2 χιλιόγραμμα.\nΑν κάποτε βρεθείτε στην Πόλη της Τιβεριάδος στο Ισραήλ, σε κάποιο εστιατόριο στις όχθες της Λίμνης, ίσως νιώσετε περιέργεια όταν δείτε στον κατάλογο το «ψάρι του Αγίου Πέτρου».\nΟ σερβιτόρος ίσως σας πει ότι αυτό είναι ένα από τα πιο δημοφιλή πιάτα, ιδιαίτερα για τους τουρίστες και είναι πολύ νόστιμο. Πρόκειται για ένα είδος ψαριού που αποτελεί σημαντική οικονομική πηγή της λίμνης της Τιβεριάδος.\nΤο ψάρι πήρε την ονομασία του από την παραβολή του Ματθαίου για την πληρωμή του φόρου. (Ματθ. 17:24). Στην παραβολή ο Ιησούς στέλνει τον Πέτρο να ψαρέψει με το αγκίστρι του και στο πρώτο ψάρι που θα έπιανε, θα έβρισκε μέσα στο στόμα του το ανάλογο ποσό για να πληρώσει τον φόρο.\nΟι σημερινοί ψαράδες, που ασχολούνται με την αλιεία στη λίμνη της Γαλιλαίας, μερικές φορές, βρίσκουν διάφορα αντικείμενα, ακόμα και νομίσματα, στο στόμα του ψαριού αυτού.\nΕξαίρεση αποτελούν μόνο οι τιλάπιες, οι οποίες δεν επωάζουν στο στόμα, αλλά σκάβουν για αυτό το σκοπό λάκκους στη λάσπη.\nΤότε, οι εισπράκτορες των διδράχμων για το Ναό της Ιερουσαλήμ είχαν ρωτήσει τον Απόστολο Πέτρο στην Καπερναούμ:\n«Ὁ διδάσκαλός σας δέν πληρώνει τά δίδραχμα;» (Μτ.17:24).\nΟ Ιησούς Χριστός, ως Υιός του Θεού, ήταν απαλλαγμένος από αυτό το φόρο, αλλά για να μη δώσει λαβές για κατηγορίες, είπε στον Απόστολο Πέτρο να πάει στην όχθη της λίμνης της Γαλιλαίας και με το πρώτο ψάρι που θα πιάσει, να βγάλει από το στόμα του το στατήρα και να τους το δώσει – «γιά Μένα καί γιά σένα» (Μτ.17:27).\nΟ στατήρας αντιστοιχούσε στο ελληνικό τετράδραχμο ή σε ένα εβραϊκό σίκλο (σέκελ), που ήταν αρκετό για να πληρωθεί ο ετήσιος φόρος για το Ναό που αναλογούσε σε δύο άτομα.\nΜια φορά, καθώς συνόδευα μια ομάδα προσκυνητών, πήγα στο μετόχι της Ρωσικής Ιεραποστολής, που είναι αφιερωμένο στην Ισαπόστολο Μαρία τη Μαγδαληνή και βρίσκεται στη δυτική όχθη της λίμνης της Γαλιλαίας, 3 χιλιόμετρα από την Τιβεριάδα.\nΗ μοναχή, που τότε ήταν υπεύθυνη στο μετόχι, μου διηγήθηκε μια πολύ ενδιαφέρουσα ιστορία που είχε συμβεί λίγες μέρες πριν από την επίσκεψή μου.\nΛίγες μέρες πριν, στο ρωσικό μετόχι, στα Μάγδαλα, πήγε μια οικογένεια παλιννοστούντων από τη Ρωσία, που διέμενε στη γειτονική Τιβεριάδα.\nΗ οικοδέσποινα αγόρασε από τον ψαρά φρέσκο ψάρι, αλιευμένο στη λίμνη της Γαλιλαίας.\nΚαι όταν άρχισε να το καθαρίζει, ετοιμάζοντάς το για το γιορτινό τραπέζι, με μεγάλη έκπληξη βρήκε στο στόμα του στρόγγυλο μενταγιόν!\nΣτη μια πλευρά του απεικονιζόταν η Υπεραγία Θεοτόκος, και στην άλλη ο Πάπας Ρώμης Ιωάννης Παύλος Β΄.\nΉταν εκπληκτικό το πώς εκδηλώθηκε η Πρόνοια του Θεού: το μενταγιόν με απεικόνιση της Υπεραγίας Θεοτόκου δεν έμεινε στη λάσπη, στο βυθό της λίμνης, καθώς κάποια στιγμή το είχε πάρει στο στόμα του εκείνο το «ψάρι του Αγίου Πέτρου», το οποίο αργότερα αλίευσε ο ισραηλινός ψαράς.\nΤο μενταγιόν, τελικά, βρέθηκε στα χέρια ορθόδοξης γυναίκας που και αυτό πάλι είναι θαύμα, καθώς η Τιβεριάδα είναι παραδοσιακά εβραϊκή πόλη και το να βρεθεί χριστιανική οικογένεια σε αυτά τα μέρη είναι πολύ σπάνιο φαινόμενο.\nΛοιπόν, εκείνη η πλευρά του μενταγιόν, όπου απεικονιζόταν η Παρθένος Μαρία, είχε πολύ έντονα τα ίχνη του σκουριάσματος, που σημαίνει ότι για αρκετά μεγάλο χρονικό διάστημα βρισκόταν μέσα στο ψάρι.\nΚαι η απεικόνιση του Πάπα Ρώμης, επειδή είχε φιλοτεχνηθεί με πιο ακριβό υλικό, διασώθηκε με όλη τη λαμπρότητα. Όλη η οικογένεια χαίρονταν με αυτό το απίστευτο εύρημα που θυμίζει το σχετικό επεισόδιο από το Ευαγγέλιο.\nΒεβαίως, όλοι κατάλαβαν ότι τα όσα έγιναν δεν ήταν τυχαία: ο Κύριος πάντα είναι παρών και είναι δίπλα, και, όπως πιστεύουν, τους έστειλε σημάδι και την ευλογία Του.\nΑνώνυμος 28 Σεπτεμβρίου 2021 - 10:22 π.μ.


5 απαραίτητες εργασίες για το ετήσιο service αυτοκινήτου! - Spotawheel Blog\nSpotawheel > How to > 5 απαραίτητες εργασίες για το ετήσιο service αυτοκινήτου!\nΤο χρησιμοποιείς σχεδόν καθημερινά. Μπορεί να το βλέπεις σαν μέσο μεταφοράς ή να το προσέχεις και το φροντίζεις σαν να ήταν το παιδί σου. Είναι το αυτοκίνητό σου. Και όλα θα ήταν τέλεια, αν δεν χρειαζόταν τόσα έξοδα κάθε χρόνο.\nΜόνο τα service αυτοκινήτου να δεις ή τα τέλη κυκλοφορίας, παίρνεις μια πρώτη εικόνα για το κόστος. Να το αποφύγεις όμως δεν μπορείς. Αν θες να είσαι ασφαλής, πρέπει να διατηρείς το αυτοκίνητό σου στην καλύτερη δυνατή κατάσταση κάνοντας όλα τα service του στην κατάλληλη περίοδο.\nΠόσο συχνά χρειάζομαι service αυτοκινήτου;\nΤο service αυτοκινήτου πρέπει να γίνεται σύμφωνα με τις υποδείξεις του κατασκευαστή του κάθε αυτοκινήτου. Συνήθως:\n• το μικρό service γίνεται κάθε χρόνο ή ανά 15.000 χιλιόμετρα.\n• το μεγάλο service γίνεται στα δύο χρόνια ή στα 25.000 χιλιόμετρα.\n• το πλήρες service πραγματοποιείται στα 5-6 χρόνια ή στα 100.000 χιλιόμετρα.\nΤα χρονικά διαστήματα είναι ενδεικτικά αφού, όπως προαναφέραμε, το service του κάθε αυτοκινήτου γίνεται με βάση τα όρια που έχει θέσει ο εκάστοτε κατασκευαστής.\nΠοιες είναι οι πιο βασικές εργασίες που γίνονται κατά τη διάρκεια ενός service αυτοκινήτου;\nΌταν πηγαίνεις το αυτοκίνητό σου είτε στην αντιπροσωπεία, είτε στον τεχνικό που εσύ εμπιστεύεσαι για το προβλεπόμενο service, καλό είναι να γνωρίζεις τι περίπου συμβαίνει κατά τη συντήρησή του.\nΑυτό που εσύ μπορείς να κάνεις ώστε όλα τα παρακάτω να είναι σε καλύτερη κατάσταση είναι να αποφεύγεις κάποια συχνά λάθη που πολλοί οδηγοί κάνουμε και να οδηγείς με ασφάλεια.\nΠαρακάτω θα βρεις τις 5 απαραίτητες εργασίες που γίνονται σε κάθε service αυτοκινήτου.\n#1 Έλεγχος και συντήρηση φρένων\nΣτο καθιερωμένο service αυτοκινήτου ελέγχονται τα υγρά και τα τακάκια των φρένων.\nΤα υγρά πρέπει να τα αλλάζεις κάθε δυο χρόνια περίπου, γιατί μπορεί να έχουν δημιουργηθεί φυσαλίδες ατμού οι οποίες επηρεάζουν την απόδοση των φρένων. Θα πρέπει, επίσης, να φροντίζεις να γίνεται τακτικός έλεγχος της στάθμης του υγρού φρένων στο αντίστοιχο δοχείο.\nΑπό την άλλη, τα τακάκια των φρένων αλλάζονται συχνότερα στο service, ειδικά όταν χρησιμοποιείς το όχημά σου στην πόλη ή κάνεις μια πιο σπορ οδήγηση που φθείρει περισσότερο τα φρένα. Είναι πολύ σημαντικό για την ασφάλειά σου να αντικαθιστάς τα τακάκια πριν ανάψει η σχετική λυχνία στον πίνακα οργάνων.\n#2 Έλεγχος στα φώτα\nΚατά τη διάρκεια του service του αυτοκινήτου σου, γίνεται έλεγχος σε όλες τις λυχνίες του, προκειμένου να εξασφαλιστεί ότι δουλεύουν καλά και ότι θα υπάρχει ασφάλεια το βράδυ τόσο για εσένα, όσο και για τους διερχόμενους οδηγούς.\nΣτα Smart για παράδειγμα καίγονται αρκετά γρήγορα οι λάμπες, δηλαδή τα φώτα ή και οι ενδείξεις στο καντράν του.\n#3 Έλεγχος μπαταρίας\nΣτο προβλεπόμενο ετήσιο service αυτοκινήτου ελέγχεται και η διάρκεια ζωής της μπαταρίας. Ο έλεγχος γίνεται είτε με ένα ειδικό μηχάνημα που μετράει την ένταση της μπαταρίας, είτε παίρνοντας δείγμα από αυτήν για να γίνει η μέτρηση της πυκνότητας του ηλεκτρολύτη.\nΕπίσης, ελέγχονται και οι πόλοι της μπαταρίας, αν είναι καθαροί και αν οι συνδέσεις με τα καλώδια είναι σφιχτές.\nΚαλό είναι όταν η μπαταρία φτάνει στα όριά της, να την αλλάζεις προληπτικά για να μη βρεθείς προ εκπλήξεως στη μέση του δρόμου.\n#4 Έλεγχος ελαστικών\nΌλη τη χρονιά τα λάστιχα του αυτοκινήτου σου ταλαιπωρούνται. Τα ταλαιπωρεί το ολισθηρό οδόστρωμα που προκαλείται από βροχές και χιόνια, ο ήλιος και ο χωματόδρομος. Πρέπει λοιπόν να ελέγχονται οπωσδήποτε στο ετήσιο service αυτοκινήτου.\nΟ τεχνικός θα ελέγξει τόσο την ανάρτηση που είναι πολύ σημαντική για τη σταθερότητα στο δρόμο, τη γενικότερη κατάσταση των ελαστικών και αν χρειάζονται συμπλήρωση αέρα ή αλλαγή.\n#5 Έλεγχος στους υαλοκαθαριστήρες\nΕίναι ένα από τα πιο σημαντικά εξαρτήματα του αυτοκινήτου, αφού συμβάλλουν στην καλύτερη δυνατή ορατότητα.\nΣτο service αυτοκινήτου λοιπόν, ελέγχεται η κατάσταση των υαλοκαθαριστήρων και η στάθμη του υγρού πλύσης.\nΑυτές είναι οι 5 πιο σημαντικές και απαραίτητες εργασίες που πρέπει να γίνουν στο όχημά σου όταν το πας για service. Ανάλογα με το είδος service αυτοκινήτου που θα πρέπει να κάνεις κάθε φορά, διαφοροποιούνται και οι εργασίες. Δηλαδή, προστίθενται ή αφαιρούνται κάποιοι έλεγχοι.\nΓια παράδειγμα, αν πας να κάνεις το μικρό service αυτοκινήτου, τότε θα χρειαστεί να γίνει μόνο αλλαγή λαδιών και φίλτρου, καθώς και διαγνωστικός έλεγχος.\nΤο να έχεις το βιβλίο του service αυτοκινήτου συμπληρωμένο, είναι σημαντικό για την δική σου ασφάλεια, αλλά και για όταν θα θέλεις να πουλήσεις το αυτοκίνητό σου.\nΑν είναι η ώρα του μεγάλου ή πλήρους service, τότε πέρα από τις βασικές εργασίες που αναφέρουμε παραπάνω θα χρειαστεί να γίνει και αλλαγή λαδιών, φίλτρων και μπουζί. Επίσης, θα χρειαστεί λίπανση στις πόρτες του οχήματος και γενικότερα στα κινούμενα μηχανικά μέρη του.\nΚαι μπορεί το service αυτοκινήτου να γίνεται περίπου μια φορά το χρόνο, όμως η ασφάλεια αυτοκινήτου είναι κάτι που πρέπει να έχεις για όλο το χρόνο, ώστε να σε καλύψει τη στιγμή που θα τη χρειαστείς πραγματικά.\nΕλπίζουμε να πήρες μια εικόνα του τι γίνεται στο service του αυτοκινήτου σου. Μην ξεχνάς ότι όσο μικρό ή μεγάλο κι αν είναι, δεν πρέπει το αναβάλλεις ποτέ. Η ασφάλειά σου είναι αδιαπραγμάτευτη!


Κικίλιας: 'Δεν μ' αρέσουν οι υποσχέσεις' - Συνάντηση με στελέχη της Ν.Δ. στη Ρόδο - Δημοκρατική της Ρόδου\n31 Ιουλίου 2014 11:25 μμ | news room\nΣυνάντηση μιας ώρας περίπου είχε σήμερα Πέμπτη 31 Ιουλίου 2014 νωρίτερα το βράδυ στο ξενοδοχείο ‘Ρόδος Παλάς’ ο Υπουργός Δημόσιας Τάξης και Προστασίας του Πολίτη κ. Βασίλη Κικίλιας, με στελέχη της ΝΟΔΕ Δωδεκανήσου.\nΣτη συνάντηση συμμετείχε ο πρόεδρος του ΕΒΕΔ κ. Γιάννης Πάππου και ο Πρόεδρος της Ένωσης Ξενοδόχων Ρόδου κ. Αντώνης Καμπουράκης.\nΚατά την διάρκεια της συζήτησης η οποία εξελίχθηκε σε πολύ καλό κλίμα ο κ. Κικίλιας ζήτησε ενημέρωση για σειρά θεμάτων της αρμοδιότητάς του που απασχολούν την τοπική κοινωνια, τα οποία προκρίνει η τοπική Νέα Δημοκρατία.\nΈντονος προβληματισμός αναπτύχθηκε σχετικά με το ζήτημα της λαθρομετανάστευσης, της επαρκούς στελέχωσης των αστυνομικών υπηρεσιών αλλά και των αθιγγάνων στην Ρόδο, όπου ο Υπουργός ξεκαθάρισε τις θέσεις της κυβέρνησης και δεσμεύτηκε για λύσεις.\n‘Δεν μου αρέσει να υπόσχομαι λαγούς με πετραχήλια και να μην κάνω τίποτα μετά…’ είπε μεταξύ άλλων.\nΟ κ. Κικίλιας είχε σειρά επαφών και με άλλους φορείς ενώ αύριο Παρασκευή 1η Αυγούστου θα έχει επαφές με τα σώματα ασφαλείας και τις τοπικές αρχές.\nΤα κοσμήματα της Αργίνης Σαλβάγου στο Μουσείο Μπενάκη Ισλαμικής Τέχνης: Μια συλλογή από το Ιράν του 19ου αιώνα


Μπάσκετ: Ήττα στη Δραπετσώνα για τους Εφήβους – AONSMILON\nΜπάσκετ: Ήττα στη Δραπετσώνα για τους Εφήβους\nΗ ομάδα Εφήβων του Μίλωνα δεν τα κατάφερε στην έδρα της Δραπετσώνας, καθώς ηττήθηκε με 86-83. Το παιχνίδι ήταν πραγματικό ντέρμπι μέχρι το τέλος, αλλά οι γηπεδούχοι ήταν τελικά αυτοί που χαμογέλασαν. Η ομάδα μας αφήνει γρήγορα αυτό το ματς πίσω, καθώς την ερχόμενη εβδομάδα αντιμετωπίζει τον Έσπερο εντός έδρας και το παιχνίδι έχει τον χαρακτήρα “τελικού”.\nΣτο πρώτο δεκάλεπτο η Δραπετσώνα ξεκίνησε εξαιρετικά και κατάφερε να χτίσει μία διαφορά 7 πόντων (22-15). Στη δεύτερη περίοδο η εικόνα άλλαξε. Η ομάδα του κόουτς Μητρόπουλου ήταν φανταστική και με επί μέρους σκορ 30-15 έφερε τούμπα το ματς (37-45). Οι Έφηβοι μας, όμως, δεν μπόρεσαν να συνεχίσουν στα ίδια επίπεδα στο δεύτερο ημίχρονο.\nΣτην τρίτη περίοδο οι παίκτες μας έχασαν όλες τις προσωπικές μονομαχίες και χαρακτηριστικό είναι ότι από τους 18 πόντους οι 13 προήλθαν από τον ίδιο παίκτη. Παρ΄όλα αυτά η ομάδα μας δεν τα παράτησε. Οι παίκτες του κόουτς Μητρόπουλου έκαναν τα πάντα για να κάνουν την ανατροπή στο τελευταίο δεκάλεπτο, αλλά η προσπάθεια τους έμεινε στη μέση και τελικά ηττήθηκαν με 86-83.\nΔΡΑΠΕΤΣΩΝΑ Έφηβοι Μίλωνας μπάσκετ\nΜπάσκετ: Οι Παίδες δεν τα κατάφεραν στην έδρα του Κρόνου\nTennis Academy Open Day


23 ερωτήσεις που πρέπει να κάνεις στον εαυτό σου για να σε μάθεις καλύτερα - Savoir Ville\n23 ερωτήσεις που πρέπει να κάνεις στον εαυτό σου για να σε μάθεις καλύτερα\nΕσύ πόσο καλά ξέρεις τον εαυτό σου; Πόσο καλά γνωρίζεις τις δυνάμεις σου, τις αδυναμίες σου, τις προθέσεις και τους στόχους σου; Η αυτογνωσία είναι η συνολική εικόνα που έχεις για τον εαυτό σου. Το τελικό στάδιο αυτής είναι η δυνατότητα να βλέπεις τον εαυτό σου με την προοπτική ενός τρίτου προσώπου. Θα καταλάβεις γιατί πέτυχες κάπου ή γιατί απέτυχες κάπου αλλού, τι θέλεις και τι πρέπει να κάνεις για να το πετύχεις.\n*Τι είναι για εσένα το ιδανικό;\n*Ποιο είναι το μεγαλύτερο όνειρο ή στόχος σου;\n*Τι σημαίνει για εσένα to να πετύχεις τα όνειρα ή τους στόχους σου και γιατί αξίζει να αγωνιστείς για αυτά;\n*Τι ή ποιος μπορεί να σε εμποδίζει στην πραγματοποίηση των ονείρων σου;\n*Βαθμολόγησε τα πιο σημαντικά πράγματα στη ζωή σου (καριέρα, χρήματα, οικογένεια, αγάπη, γνώση ...)\n*Ποιο είναι το ποσοστό του χρόνου που αφιερώνεις σε κάθε έναν από αυτούς τους τομείς αντίστοιχα; (αν το μεγαλύτερο μέρος του χρόνου σου τον αφιερώνεις σε λιγότερο σημαντικά για εσένα πράγματα, θα πρέπει να επαναπροσδιορίσεις το πρόγραμμά σου)\n*Αν είχες παιδιά, τι θα τους συνιστούσες να κάνουν και τι όχι;\n*Σκέψου 3 λέξεις για να περιγράψεις τον εαυτό σου.\n*Έχει αλλάξει η προσωπικότητά σου από την παιδική σου ηλικία; Αν ναι, γιατί;\n*Είναι η προσωπικότητά σου παρόμοια με αυτή των γονιών σου;\n*Τι θαυμάζεις περισσότερο στον εαυτό σου;\n*Ποια είναι η μεγαλύτερη σου αδυναμία;\n*Ποιο είναι το δυνατό σου σημείο;\n*Τι σε τρομάζει περισσότερο;\n*Πώς παίρνεις τις αποφάσεις σου; Με τη διαίσθηση ή τη λογική;\n*Ποια είναι η μεγαλύτερη ανησυχία σου, του τύπου «Τι θα είχε γίνει, αν…;»\n*Περίγραψε την ιδανική για εσένα σχέση.\n*Είσαι ικανοποιημένη με την τωρινή κατάσταση της σχέσης σου;\n*Αν είχες μόνο 5 λεπτά, σε ποιον άνθρωπο θα επέλεγες να μιλήσεις και τι θα του έλεγες;\n*Ονόμασε ένα άτομο που αγαπάς / αγάπησες περισσότερο.\n*Περίγραψε την καλύτερη στιγμή που είχες ποτέ σε σχέση.\n*Περιέγραψε την χειρότερη στιγμή που είχες ποτέ σε μια σχέση.\n*Αντιμετωπίζεις τον εαυτό σου καλύτερα από ό,τι αντιμετωπίζεις τους άλλους;\nΑν μπορείς εύκολα να απαντήσεις στις ερωτήσεις αυτές, γνωρίζεις ικανοποιητικά τον εαυτό σου. Εάν όμως σου χρειάζεται κάποιος χρόνος για να τις απαντήσεις, βρίσκεσαι σε διαδικασία να εξερεύνησης του εαυτού σου. Αλλά να θυμάσαι, δεν υπάρχει σωστή και λάθος απάντηση.\n12 ερωτήσεις που δεν τολμάς να κάνεις για την ψυχοθεραπεία\nΠώς να αναγνωρίσεις τα δυνατά και αδύναμά σου σημεία στον επαγγελματικό τομέα\nΕπιτέλους η απάντηση στην ερώτηση "τι θέλω από μία σχέση;"\nΓιατί όλοι οι άντρες έχουν έναν φίλο που τους...


Hygeia by Aloe Vera - LR Health & Beauty: Βάλτε στόχους για το 2013 και αποδώστε καλύτερα παντού!\nΒάλτε στόχους για το 2013 και αποδώστε καλύτερα παντού!\nΚάθε αρχή νέου έτους είναι για το καθένα από εμάς περίοδος περισυλλογής για την χρονιά που αφήσαμε και στοχοθεσίας για την χρονιά που έρχεται. Επειδή δεν προμηνύεται μια εύκολη χρονιά, ένα είναι το μόνο σίγουρο. Υγιής οργανισμός τα καταφέρνει καλύτερα σε όλους τους τομείς. Και επειδή η διατροφή (και η άσκηση) είναι οι ακρογωνιαίοι λίθοι της υγείας, στόχος για το 2013 θα είναι να....\nΠροσπαθήστε να εξαλείψετε το fast-food από την ζωή σας. Πάρτε διαφορετική διαδρομή για να αποφύγετε ‘πειρασμούς’, κρατήστε φρούτα ή ξηρούς καρπούς μαζί σας για να σας κρατήσουν χορτάτους μέχρι να φτάσετε στο σπίτι ή στη δουλειά. Εάν δεν μπορείτε να αντισταθείτε, επιλέξτε light επιλογές όπως σαλάτα με ψητό κοτόπουλο. Προσέξτε τις μερίδες και πιείτε νερό αντί αναψυκτικά.\n.... μειώσω δραστικά την ζάχαρη\nΒάλτε μικρούς, εφικτούς στόχους για να αυξήσετε την αυτοπεποίθηση σας και ανταμείψτε τον εαυτό σας σε κάθε κατάκτηση. Μην ξεπερνάτε τα όρια σας κάνοντας πολλές αλλαγές ταυτόχρονα. Όλα είναι στο μυαλό, μην περιμένετε να πάθετε για να μάθετε. Αυτό που μπορείτε να κάνετε είναι να παρατηρήσετε το επίπεδο υγείας κοντινών σας ανθρώπων που ζουν ανθυγιεινά. Μάθετε από τα λάθη τους και από τα λάθη σας και φέτος θα είναι η χρονιά σας!!!\nΟ Νίκος Καφετζόπουλος είναι


Απογοητευμένος ο Orlando - Onsports.gr\nΓιάννης Ασκούνης\t16 Αυγούστου 2011, 02:49\nΑπογοητευμένος ο Orlando\nΛίγες εβδομάδες ύστερα από την απόλυση του από το IMPACT, o Orlando Jordan σχολίασε την καριέρα του στο συγκεκριμένο promotion.\nΌπως είναι γνωστό, μέσα από το ΤΝΑ (τότε) είχε προσπαθήσει να περάσει τον χαρακτήρα του bisexual στα ρινγκ του pro-wrestling. Άλλωστε έχει παραδεχθεί δημόσια τις συγκεκριμένες σεξουαλικές προτιμήσεις του στην προσωπική του ζωή. Όπως αναφέρει σε συνέντευξη του, ήταν αρκετά σημαντικό για αυτόν να προωθήσει αυτόν τον χαρακτήρα στην τηλεόραση και λυπάται πολύ που δεν τα κατάφερε.\nΠρόλαβε να καταγράψει αρκετές σχετικές εμφανίσεις, αλλά αργά και σταθερά ο Orlando Jordan… ξεχάστηκε. Πρέπει να σημειωθεί, πως στο WWE, όπου πέρασε αρκετά χρόνια δεν είχε σχετικές… πολυτέλειες. Πάντως, δεσμεύτηκε πως θα μυήσει νεότερους παλαιστές στην τέχνη του, αφού άνοιξε γυμναστήριο, αν και δεν απέκλεισε την επιστροφή του στα ρινγκ σαν παλαιστής στο μέλλον.


Scribblenauts Unlimited - GameOver.gr\nΓράφει ο Γιώργος Πρίτσκας στην κατηγορία Reviews, την Τρίτη, 07 Ιανουαρίου 2014 10:15\nΈνα από τα συνηθέστερα κλισέ του Τύπου της βιομηχανίας είναι η επίκληση στη διαφορετικότητα κάθε παιχνιδιού όταν αυτό ξεστρατίζει λίγο από τα “καθιερωμένα”. “Ένα ωραίο αντίδοτο στη βία των περισσότερων παιχνιδιών” ή “ένα ευπρόσδεκτο διάλειμμα από την ανεγκέφαλη δράση” είναι μερικές από τις πολλές παρόμοιες εκφράσεις που συνοδεύουν σχεδόν νομοτελειακά κάθε platform/ puzzle game και οποιοδήποτε άλλο παιχνίδι που δεν επικεντρώνεται σε “εκρηκτική” δράση, βια και πυροβολισμούς. Φυσικά, η γενίκευση στις μέρες μας, μιας τόσο ποικιλόμορφης βιομηχανίας σε «παιχνίδια δράσης», φαντάζει αστεία και υποδηλώνει ημιμάθεια ή και αμάθεια.\nΈχοντας τονίσει τα παραπάνω, μπορούμε τώρα να πούμε πως η σειρά Scribblenauts ανήκει στα παιχνίδια που δικαιούνται πραγματικά αυτούς τους χαρακτηρισμούς πέρα από κάθε κλισέ. Γιατί, παρόλο που -όπως είπαμε- η βιομηχανία μόνο περιορισμένη δεν είναι αυτή τη στιγμή, αυτά τα παιχνίδια είναι κάτι το μοναδικό και σαν ιδέα αλλά και σαν εκτέλεση, σχεδόν δημιουργώντας ένα δικό τους είδος. Το Scribblenauts Unlimited είναι το τέταρτο παιχνίδι της σειράς, που γεννήθηκε στο DS το 2009, και πέρα από την παρούσα έκδοση του 3DS που εξετάζουμε σε αυτό το κείμενο -που όπως είναι λογικό είναι η πιο περιορισμένη-, κυκλοφορεί και για Wii U και Games for Windows. Το παράδοξο, βέβαια, είναι πως η κυκλοφορία του στην Ευρώπη έρχεται ένα χρόνο μετά από την αντίστοιχη στην αγορά της Αμερικής. Αλλά είναι τέτοια η φύση του παιχνιδιού, που δεν μπορεί σε καμία περίπτωση να θεωρηθεί, λόγω αυτής της χρονικής απόστασης, παρωχημένο.\nΤο gameplay του Scribblenauts Unlimited στηρίζεται αποκλειστικά σε μια απλή λειτουργία. Ο παίκτης έχει στη διάθεσή του ένα μαγικό μπλοκάκι, όπου όποια λέξη γράψει σε αυτό, μετουσιώνεται σε αντικείμενο στον εικονικό κόσμο του παιχνιδιού. Με αυτόν τον τρόπο καλείται να βάλει τη δημιουργικότητά του να δουλέψει για να βρει λύσεις σε διάφορα προβλήματα των χαρακτήρων του κόσμου. Εκτός από αντικείμενο, μπορεί να γράψει και επίθετα μπροστά από αυτό, για να του προσδώσει μια ιδιότητα αλλά και να επηρεάσει τους ίδιους τους χαρακτήρες άμεσα. Η βάση δεδομένων για τις λέξεις είναι αρκετά μεγάλη και αφήνει μεγάλη ελευθερία για πειραματισμό και αστείες – ανατρεπτικές λύσεις σε κάθε περίσταση.\nΦυσικά, το παιχνίδι είναι προσανατολισμένο στις μικρότερες κυρίως ηλικίες, οπότε λέξεις ενήλικου περιεχομένου ή, για να το θέσουμε κομψά, “απρεπείς”, δεν περιλαμβάνονται. Προτού προχωρήσουμε παραπέρα, οφείλουμε να τονίσουμε πως για τη μεγαλύτερη ευχαρίστηση του παιχνιδιού, προϋποθέτεται ένα πλούσιο λεξιλόγιο στην αγγλική γλώσσα. Κάτι που φανταζόμαστε, είναι λίγο δύσκολο για τις ηλικίες που απευθύνεται ακόμα και σε μια αγγλομαθή χώρα όπως η Ελλάδα. Οπότε, αυτομάτως δημιουργείται ένα θέμα στο σημείο αυτό, για όσους δεν γνωρίζουν καλά αγγλικά και δεν έχουν διάθεση να είναι με το 3DS στο δεξί τους χέρι και με ένα λεξικό στο αριστερό.\nΑπό εκεί και πέρα, το παιχνίδι είναι διασκεδαστικό, όχι για την πρόκληση που προσφέρει –που είναι ανύπαρκτη- αλλά για την ελευθερία που αφήνει στον παίκτη και τις αλληλεπιδράσεις που δημιουργούνται από τις δημιουργίες του. Η δομή του, καθόλα παραδοσιακή. Ο παίκτης περιφέρεται στον κόσμο, βοηθάει τους χαρακτήρες, κερδίζει Starites –αστέρια- που ξεκλειδώνουν νέες περιοχές και πάει λέγοντας. Φυσικά δεν λείπει και το χιούμορ, που περιστασιακά δεν διστάζει να μπει και σε πιο “μαύρα” νερά. Σε μια δοκιμασία, κληθήκαμε να ικανοποιήσουμε την ιδιαίτερη πελατεία ενός εστιατορίου και ενώ η λέξη “blood” –αίμα- δεν περιλαμβάνονταν για να ξεδιψάσουμε έναν βρικόλακα, στον αμέσως επόμενο πελάτη -που ήταν ένας κανίβαλος-, μια νεαρή κοπέλα “θυσιάστηκε” για χάρη… της υψηλής μας κουζίνας.\nΕυτυχώς, το παιχνίδι διαθέτει αρκετή φαντασία στις ιστορίες των χαρακτήρων και των καταστάσεων που καλούμαστε να βοηθήσουμε και παρά τη μικρή πρόκληση και τις σχεδόν αμέσως προφανείς λύσεις, το Scribblenauts Unlimited δεν γίνεται βαρετό. Θα μπορούσε, βέβαια, κάποιος να πει πως στηρίζεται επικίνδυνα στη διάθεση του παίκτη να σκαρφιστεί πιο “διασκεδαστικές” λύσεις, τη στιγμή που ο σχεδιασμός ελάχιστα τον προκαλεί για κάτι τέτοιο, και δεν θα είχε άδικο. Ωστόσο ο λίγο “τεμπέλικος” ή απλά παιδικός σχεδιασμός δεν αναιρεί το γεγονός ότι προσφέρει τα εργαλεία για μεγαλύτερο αυτοσχεδιασμό, μετατρέποντας τον κόσμο του σε μια μεγάλη εικονική παιδική χαρά.\nΣτο σημείο αυτό, οφείλουμε να τονίσουμε πως είναι η πρώτη φορά που ασχολούμαστε με κάποιον τίτλο της σειράς, οπότε δεν είμαστε σε θέση να κρίνουμε αν οι ιδέες ανακυκλώνονται ή ο κεντρικός μηχανισμός gameplay έχει χάσει τη “σπιρτάδα” του. Για κάποιον που θα ασχοληθεί για πρώτη φορά με έναν τίτλο της σειράς, όπως εμείς, υπάρχει μπόλικο περιεχόμενο και τα πάντα αποπνέουν μια φρεσκάδα. Τα περιβάλλοντα διαθέτουν ποικιλία και έχουν μια πολύχρωμη ανάλαφρη προσωπικότητα. Γενικότερα, ο οπτικοακουστικός τομέας είναι προσεγμένος και “φιλικός” προς τον παίκτη, με το καρτουνίστικο, “καθαρό” στυλ του να αποδεικνύεται και λειτουργικά πολύ σημαντικό –για να ξεχωρίζει ο παίκτης εύκολα τα αντικείμενα που δημιουργεί- αλλά και την “ξεκούραστη” μουσική. Βέβαια, δεν εκμεταλλεύεται καθόλου τις δυνατότητες του 3DS στην τρισδιάστατη απεικόνιση, αλλά ούτως ή άλλως ελάχιστα θα προσέδιδε στην ολοκληρωτικά δισδιάστατη εμπειρία του.\nΕν κατακλείδι, το Scribblenauts Unlimited είναι ένα χαριτωμένο παιχνίδι που θρέφεται από τη δημιουργικότητα και τη φαντασία των παικτών του. Δυστυχώς, ο σχεδιασμός του δεν μας προκαλεί όσο θα έπρεπε και οι λύσεις είναι συνήθως προφανείς, αλλά αυτό δεν εμποδίζει κάποιον παίκτη να διασκεδάσει, πειραματιζόμενος με τον πολύ ωραίο κεντρικό μηχανισμό του. Το παράδοξο, βέβαια, για την ελληνική αγορά, είναι πως πρόκειται για έναν τίτλο που απευθύνεται κυρίως σε ένα πιο παιδικό κοινό, αλλά ταυτόχρονα απαιτεί ένα σχετικά πλούσιο λεξιλόγιο στην αγγλική γλώσσα για να ξεδιπλώσει όλες τις αρετές του. Και είναι πραγματικά κρίμα, γιατί ιδίως για τους μικρότερους σε ηλικία παίκτες είναι ένα πραγματικό διαμάντι.\nΌπως και να έχει, πρόκειται για μια φρέσκια και μοναδική στο είδος της εμπειρία, ένα puzzle game, που ιδίως αν δεν έχετε ξανασχοληθεί με κάποιον τίτλο της σειράς, θα σας εκπλήξει ευχάριστα με την απλότητα και τη δύναμη του βασικού του μηχανισμού.\nΘρέφεται από τη δημιουργικότητα και τη φαντασία των παικτών\nΑνάλαφρο, πολύχρωμο, έξυπνο, φιλικό για παιδιά και για μεγάλους\nΑπαιτεί σχετικά καλή γνώση της αγγλικής για να παιχτεί όπως του αξίζει\nΟι λύσεις είναι συνήθως αμέσως προφανείς, σπάνια προκαλείται η εναλλακτική σκέψη\nΓουστάρω την "σειρά". Απόλαυσα το πρώτο στο DS και το Remix στο iOS αλλά δεν πήρα ακόμη τα Super και Unlimited. Επίσης και το Drawn to Life απο την ίδια εταιρία (5th Cell) είναι ενδιαφέρον στο Wii.\nΠρίτσκα, είσαι αρκετά χαριτωμένος για τέτοια παιχνίδια. Παράτα τα!\nΠολυ ωραιο παιχνιδακι. Το ειχα παρει με το WB Humble Bundle για pc και οσο επαιξα μου αρεσε, απλα θελει και λιγο φαντασια και αγγλικα καλα οπως γραφει και ο Γιωργος αλλιως κολλας σε σημεια. Πολυ ωραια παρουσιαση και οποιου του αρεσουν τα puzzle/γρυφοι ή εχει παιξει καποιο προηγουμενο ας το κοιταξει.


καλαμαρια γεμιστα χιου - MAMAVASSO\nΜαρ 10, 2014 by Vasso Yannetsou\tin Νηστίσιμα Φαγητά\nΣτους Δειπνοσοφιστέςτου Αθήναιου, αναφέρεται στο Α’ τόμο, σελ. 177: …οι Xιώτες πολύ καλύτερα έχουν επινοήσει την μαγειρική τέχνη….\nΣε κάθε περιοχή των νησιών μας, χρησιμοποιούν διαφορετικά μυρωδικά. Στην Χίο και στην Μυτιλήνη χρησιμοποιούν κύμινο και δυόσμο που το συναντάμε μόνο στην Μικρά Ασία. Διαφέρουν και στην τεχνική του γεμίσματος. Προσθέτουν 1-2 κουταλιές νερό ή κρασί, πριν το κλείσουν με οδοντογλυφίδα, για να μαλακώσει πιο εύκολα η γέμιση στο εσωτερικό και να μην ξεραθεί το καλαμάρι. Η Χιώτισσα φίλη μου, το κρεμμύδι το χοντροκόβει.\n½ κούπας κρασί λευκό ξηρό\n2 μεγάλα ξερά κρεμμύδια σε κύβους\n½ κούπας ρύζι Καρολίνα\n1 κούπα ντομάτα κον κασέ, κονσέρβας ή φρέσκια\n5-6 φύλλα δυόσμου λεπτοκομμένα ή 1 κουταλάκι ξερόν\nΗ κατσαρόλα που θα χρησιμοποιήσουμε να είναι πλατιά, για να τα τοποθετήσουμε σε μονή σειρά.\nΠλένουμε και καθαρίζουμε τα καλαμαράκια. Χωρίζουμε το σώμα από το κεφάλι. Καθαρίζουμε το σώμα από το κόκαλο. Κόβουμε με προσοχή τα πτερύγια για να μην τρυπήσουμε το σώμα και τα κρατάμε χωριστά. Από το κεφάλι, κρατάμε μόνο τα πλοκάμια. Πετάμε δόντι και μάτια.\nΒάζουμε στο τηγάνι το μισό λάδι και σοτάρουμε το κρεμμύδι, τα πλοκάμια και τα πτερύγια ψιλοκομμένα, μέχρι να πιουν το νερό που θα βγάλουν, να μαλακώσουν και να μείνουν μόνο με το λάδι. Σβήνουμε με το κρασί και όταν εξατμιστεί, προσθέτουμε την ντομάτα, το ρύζι, το πιπέρι, την ζάχαρη, το κύμινο και τον δυόσμο. Ανακατεύουμε και δοκιμάζουμε αν χρειάζεται αλάτι. Αφήνουμε 5 λεπτά να φουσκώσει το ρύζι και να πιει τους χυμούς. Το κατεβάζουμε από την φωτιά.\nΓια να τα γεμίσουμε, παίρνουμε ένα ένα καλαμαράκι, βάζουμε γέμιση μέχρι την μέση, και προσθέτουμε μια κουταλιά νερό ή κρασί. Το κλείνουμε με οδοντογλυφίδα και το τοποθετούμε στην κατσαρόλα που θα μαγειρευτούν.\nΠεριχύνουμε με το υπόλοιπο λάδι, λίγο αλάτι και 1,5 κούπα νερό. Σιγοβράζουμε κι αν χρειασθεί νερό προσθέτουμε ζεστό, μέχρι να μαλακώσουν τα καλαμαράκια μετά από 45 – 60 λεπτά, ανάλογα το καλαμάρι. Πρέπει να μείνουν με την σαλτσούλα τους που θα πάρει ένα ροζέ χρώμα από την ντομάτα της γέμισης .\nΣε μερικά χωριά, 10 λεπτά πριν γίνει το φαγητό, προσθέτουν καθαρισμένα μικρά κολοκυθάκια, αν είναι η εποχή τους και τα σερβίρουν μαζί ως κυρίως πιάτο.\nΚαλαμαράκια γεμιστά με αρακά Χταπόδι με φρέσκια ρίγανη και πατάτες Χταπόδι σαλάτα με τουρσιά – πικάντικη


Κορονοπάρτι στην Θεσσαλονίκη : Κυνηγητά τα ξημερώματα με την Αστυνομία | Libre\nΚορονοπάρτι στην Θεσσαλονίκη…\nΔύο νέα κορoνοπάρτι διοργανώθηκαν κατά τη διάρκεια της νύχτας στη Θεσσαλονίκη από νεαρούς.\nTο πρώτο σε σπίτι στην περιοχή της Νεάπολης.\nΟι αστυνομικοί έφτασαν στο διαμέρισμα στην περιοχή της Νεάπολης γύρω στις 23.30 κι εκεί εντόπισαν τον 30χρονο διοργανωτή στον οποίο φόρεσαν χειροπέδες. Ο άνδρας θα κληθεί να πληρώσει και το πρόστιμο των 3000 ευρώ. Οι υπόλοιποι 9 συμμετέχοντες τράπηκαν σε φυγή με την άφιξη της αστυνομίας.\nΤο δεύτερο πάρτι έγινε στην περιοχή της Ξηροκρήνης.\nΓύρω στις 3 τα ξημερώματα οι αστυνομικοί έφτασαν στο διαμέρισμα και συνέλαβαν τον 26χρονο διοργανωτή, στον οποίο κι επέβαλλαν πρόστιμο 3.000 ευρώ. Πρόστιμα των 300 ευρώ επιβλήθηκαν και στους υπόλοιπους τέσσερις συμμετέχοντες στη συνάθροιση.\nTags: κοροναιος πάρτι


Η οργή για τον φόνο οδηγεί στη σύγκρουση - Ειδήσεις - νέα - Το Βήμα Online\nΧαρακτήρα ανοιχτής σύγκρουσης με τις δυνάμεις καταστολής και το κράτος λαμβάνει πλέον η οργή για τη δολοφονία του Αλέξη Γρηγορόπουλου από τον αστυνομικό ειδικό φρουρό.\n8 Δεκεμβρίου 2008, 22:26 Ενημερώθηκε: 8 Δεκεμβρίου 2008, 22:26\nΧαρακτήρα ανοιχτής σύγκρουσης με τις δυνάμεις καταστολής και το κράτος λαμβάνει πλέον η οργή για τη δολοφονία του 15χρονου από τον αστυνομικό ειδικό φρουρό. Αυθόρμητες κινητοποιήσεις μαθητών, φοιτητών και διαδηλώσεις κομματικών οργανώσεων που εξέφραζαν συλλογικά το «όχι στην αστυνομική βία» συνυπήρχαν με εκδηλώσεις «αντάρτικου πόλεως» από ομάδες του αντιεξουσιαστικού χώρου σε κλεφτοπόλεμο με τα ΜΑΤ, οι οποίες μετέτρεψαν τους δρόμους της Αθήνας σε εμπόλεμες ζώνες. Εδώ και τρεις ημέρες, και με κορύφωση τη χθεσινή, η πρωτεύουσα θυμίζει πόλη σε κατάσταση πολιορκίας. Νεαροί με κουκούλες έκαιγαν τράπεζες, καταστήματα, δημόσια κτίρια, ενώ οι αστυνομικές δυνάμεις τις περισσότερες φορές κυνηγούσαν διαδηλωτές που πορεύονταν ειρηνικά. Την ίδια στιγμή κάποιοι έσπασαν οπλοπωλείο στην Ομόνοια αρπάζοντας σπαθιά και τόξα. Ανάλογα επεισόδια διαδραματίστηκαν και σε άλλες μεγάλες πόλεις της Ελλάδας. Η κατάσταση χθες το βράδυ ήταν εκτός ελέγχου, με την πρωτεύουσα να θυμίζει πεδίο μάχης.\nΝωρίτερα το πρωί εκατοντάδες μαθητές βγήκαν στους δρόμους αυθόρμητα και πορεύτηκαν διαμαρτυρόμενοι έξω από τη ΓΑΔΑ στην οδό Αλεξάνδρας και ως την οδό Μεσολογγίου στα Εξάρχεια _ στον τόπο όπου μαθητές, γονείς, δάσκαλοι, άνθρωποι κάθε ηλικίας και επαγγέλματος αφήνουν ένα λουλούδι ή ένα σημείωμα υπόσχεσης: για την υπεράσπιση των δικαιωμάτων του ανθρώπου, και πάνω από όλα της ζωής, απαιτώντας μια δίκαιη κοινωνία. «Αύριο τι;» ρώτησαν στο ραδιόφωνο έναν συμμαθητή του 15χρονου Αλέξανδρου Γρηγορόπουλου. Βάδιζε και εκείνος στη μαθητική διαδήλωση, μαζί με άλλους πιτσιρίκους και πιτσιρίκες, οι οποίοι έφθαναν το πρωί κατά κύματα από κάθε γωνιά της πρωτεύουσας. «Αγώνας» είπε εκείνος.\n«Να πάμε στα σχολεία με μαύρα» ήταν το μήνυμα που είχε διακινηθεί μεταξύ εκατοντάδων μαθητών σε μαθητριών σε όλα τα σχολεία της πρωτεύουσας. Μέσα σε λίγες ώρες χθες σταθμοί του Ηλεκτρικού σταμάτησαν να λειτουργούν λόγω κινητοποιήσεων των μαθητών, πορείες έκλεισαν δρόμους, ολόκληρη η πρωτεύουσα από τη μια άκρη ως την άλλη νέκρωσε.\nΗ δολοφονία του 15χρονου μοιάζει να ήταν η θρυαλλίδα. Η κοινωνική ένταση υπέβοσκε. Τα παιδιά των εργαζομένων «την είχαν ακούσει»: Από τους γονείς τους που βίωναν την ανασφάλεια στη δουλειά, την απόλυση, τα σφικτά οικονομικά. Από τον φοιτητή που έπεσε επάνω στη «ζαρντινιέρα». Από τα «πράσινα παπούτσια» του νεαρού που τον είπαν αλήτη. Από την εξαδέλφη τους των 700 ευρώ. Από τον μετανάστη που συνθλίβεται, αφού από παντού θεωρείται ξένος _ ακόμη και από τον παπά της ενορίας του που δεν τον έλεγαν «Εφραίμ». Η σφαίρα στο στήθος του Αλέξανδρου διαπέρασε το σώμα της ελληνικής κοινωνίας. Γι’ αυτό αυτή τη φορά το άλλοθι του κλομπ και των δακρυγόνων ή αλλιώς η δυσφήμηση των διαδηλώσεων _ δηλαδή τα σπασίματα και το πλιάτσικο _ δεν μπορεί να σκεπάσει την οργή για το αδικοχαμένο αγόρι. Και ας είναι εμφανή σε κάθε βήμα στην πόλη. Το ξέσπασμα πάτησε επάνω στα προβλήματα που ζει η νέα γενιά. Στον χώρο των ΑΕΙ και ΤΕΙ οι φοιτητές αντιδρούν στην εμμονή του υπουργείου Παιδείας για το θέμα των κολεγίων, αλλά και στην εν γένει απαξίωση του δημόσιου πανεπιστημίου. Μαζί και τα προβλήματα που βιώνουν οι μαθητές, με τις διπλοβάρδιες σε σχολεία ακόμη και στο κέντρο της Αθήνας, με την έλλειψη εκπαιδευτικών και το περιεχόμενο σπουδών δημιουργούν εκρηκτικό μείγμα.\nΟ Αλέξανδρος Γρηγορόπουλος σκοτώθηκε από το χέρι ενός οπλισμένου που το κράτος τον είχε ορίσει φύλακά του. Οι μαθητές που ξεχύθηκαν στους δρόμους, παρορμητικά, άτσαλα σε πολλές περιπτώσεις, που γέμισαν τις γειτονιές της Αθήνας, αλλά και του Βορρά και του Νότου της χώρας, φώναξαν ότι υπάρχει ελπίδα αν «σωματοφύλακας» της ζωής μας γίνει η συλλογικότητα. Την οργή τους που ξεχείλιζε έγραφαν μαθητές στα SMS που έστελναν ο ένας στον άλλο, όπως και χιλιάδες υπογραφές κατά της αστυνομικής βίας στο Internet. Το ίδιο εξέφρασαν προχθές και οι βραδινές τηλεφωνικές συνεννοήσεις συμμαθητών για την «επόμενη ημέρα» στη διαδήλωση, αλλά και η σύμπνοια μαθητών και καθηγητών σε γυμνάσια της Αθήνας, όπως στην Ηλιούπολη, για σιωπηλή διαμαρτυρία στο προαύλιο του σχολείου.


Η σημαία του ουράνιου τόξου αυτού του ανεμιστήρα κατασχέθηκε στην επίδειξη του Harry Styles και η αντίδρασή του ήταν ... - Νέα | Σεπτέμβριος 2021\nΗ σημαία του ουράνιου τόξου αυτού του ανεμιστήρα κατασχέθηκε στην εμφάνιση του Harry Styles και η αντίδρασή του ήταν απίστευτη\nΣας ευχαριστώ για το απόγευμα. Είναι μια στιγμή που δεν θα ξεχάσω ποτέ. '\nΔΙΑΚΟΠΗ ΝΕΑ: Ο Harry Styles συνεχίζει να είναι ένας τέλειος άνθρωπος κατά την πρώτη του σόλο περιοδεία στις ΗΠΑ.\nΑν έχετε δώσει προσοχή στην περιοδεία του Harry μέχρι στιγμής, θα ξέρετε ότι η σημαία του ουράνιου τόξου ήταν ένα από τα κύρια οπτικά χαρακτηριστικά μαζί με τα απίστευτα κοστούμια και τα υγιεινά του εμπορεύματα. Στην πραγματικότητα, είμαστε σίγουροι ότι έχει εντοπιστεί με μια σημαία σε κάθε ημερομηνία που έχει παίξει μέχρι στιγμής και οι οπαδοί τώρα μανδαλώσουν την τάση φέρνοντας τη δική τους.\nΑλλά δυστυχώς, σύμφωνα με έναν ανεμιστήρα που πήγε στη συναυλία του στο Νάσβιλ, η δική του σημαία ουράνιου τόξου κατασχέθηκε όταν πέρασε την τυποποιημένη αναζήτηση τσάντα προτού φτάσει στο αμφιθέατρο. Αλλά ήταν η απάντηση του Χάρι στο περιστατικό που οι οπαδοί χάνουν απόλυτα το μυαλό τους ...\nΑναφέρεται ότι βρήκε τη σημαία και την έφερε στη σκηνή για να της δώσει πίσω, μπροστά σε ολόκληρο το πλήθος.\nόταν ο drake είπε το meme\nΜία θέση που μοιράζεται η britt (@brittneyannwomack) στις 25 Σεπτεμβρίου 2017 στις 10:34 μμ PDT\nΗ λεζάντα της Brittney αναφέρει: «Για όσους από εσάς είναι περίεργοι για το τι συνέβη: Πέρασα την ασφάλεια και είχα τη σημαία μου στην τσάντα μου. Υπήρχε ένας άνθρωπος εκεί και το έβγαλε έξω και κούνησε το κεφάλι του. & ldquo; Δεν υπάρχουν σημαίες. Αυτό είναι απλώς μια φιλική δήμευση. & Rdquo; Δεν μου έδωσε κανένα λόγο για το τι συνέβαινε ποτέ. Αυτό ήταν κυριολεκτικά / η χαρά μου. Με έκανε να αναστατώσει.\nπου γυρίστηκε το μωρό μου\nΣτη συνέχεια, η Brittney εξήγησε ότι ο φρουρός 'προχώρησε να ρίξει [τη σημαία] κάτω από το τραπέζι σαν να μην σήμαινε τίποτα'. (Σύμφωνα με διάφορους οπαδούς στα σχόλια, είναι συνηθισμένη η πρακτική να κατασχέζονται μεγάλες σημαίες από την ασφάλεια για να αποφευχθεί η παρεμπόδιση των απόψεων στο πλήθος.)\n«Έχω τρεις μάρτυρες. Γι 'αυτό πάω μέσα και υπάρχουν τουλάχιστον 12 άλλοι άνθρωποι που φορούν ελεύθερα εκεί σημαίες; Ήμουν τόσο χαμένος και ειλικρινά κακό. Αυτή η σημαία σήμαινε τα πάντα για μένα και την είχα κρεμάσει στον τοίχο για πάντα. Ήταν μέρος μου. '\n'Και έπειτα ο θρύλος που είναι τα στυλ του Χάρι βγήκε μαζί του στο τέλος και ξεκίνησε να μιλάει και είπε' άκουσα ότι αυτό αφαιρέθηκε, γι 'αυτό έφερα πίσω. ' Έβγαλε τη σημαία μου. Δεν είχε καμιά από τις μαλακίες του ryman. Εγώ είμαι τόσο υπερήφανος για εσάς @ charrystyles. Είμαι τόσο υπερήφανη που είμαι οπαδός κάποιον σαν εσάς. Σας ευχαριστώ για το απόγευμα. Είναι μια στιγμή που δεν θα ξεχάσω ποτέ. Σας ευχαριστώ. Σας ευχαριστώ. Σας ευχαριστώ.'\nΧαρόλντ, είσαι πολύ καλός για αυτόν τον κόσμο.\nντροπή αμερικανικό καστ\nτους λάθος στίχους κατεύθυνσης\nκόρη carol boone


Κουμουτσάκος: Η ΝΔ ζητά ως μόνη λύση τις εκλογές - Newpost.gr\nΚουμουτσάκος: Η ΝΔ ζητά ως μόνη λύση τις εκλογές\nΗ Νέα Δημοκρατία ζήτησε και ζητά ως μόνη λύση τις εκλογές, αναφέρει ο εκπρόσωπος Τύπου της Νέας Δημοκρατίας, βουλευτής Β’ Αθηνών, Γιώργος Κουμουτσάκος, αναφερόμενος στα όσα είπε ο πρωθυπουργός για τα σενάρια περί πρόωρων εκλογών.\nΔημοσίευση 16 Αυγούστου 2016, 20:53 / Ανανεώθηκε 16 Αυγούστου 2016, 20:55\n«Φούντωσε» η συζήτηση για κάλπες - Τσίπρας: Ανόητος όποιος...\nΣτην πρώτη εμφάνισή του, μετά από 15 ημέρες θερινής αφωνίας, ο κ. Τσίπρας σπεύδει να εκφράσει την ενόχλησή του για τα σενάρια εκλογολογίας που αναφέρουν διεθνή έντυπα και τα οποία ανακυκλώνουν στελέχη της κυβέρνησής του» αναφέρει ο κ. Κουμουτσάκος.\nΕπαναλαμβάνουμε ότι με ύβρεις και ανοησίες δεν ξορκίζονται οι εξελίξεις.\nΤο άγχος και ο εκνευρισμός του κ. Τσίπρα δεν οφείλονται στα δημοσιεύματα αλλά στα αδιέξοδα που συσσώρευσε η πολιτική του.\nΑκριβώς για αυτόν τον λόγο – των άλυτων προβλημάτων και των αδιεξόδων – η Νέα Δημοκρατία ζήτησε και ζητά ως μόνη λύση τις εκλογές.\nΓια να μπει τέλος στη σημερινή γκρίζα πραγματικότητα που βιώνουμε όλοι οι Έλληνες.\nΚαι από την οποία δε μπορεί να μας βγάλει η κυβέρνηση που τη δημιούργησε.\nΕΚΛΟΓΕΣ ΓΙΩΡΓΟΣ ΚΟΥΜΟΥΤΣΑΚΟΣ ΝΕΑ ΔΗΜΟΚΡΑΤΙΑ


Δευτέρα, 30 Νοεμβρίου, 11:18\nΑρχική security Βιοϊατρική κυβερνοεπίθεση: Χάκερς στέλνουν phishing emails\nΒιοϊατρική κυβερνοεπίθεση: Χάκερς στέλνουν phishing emails Σε εξέλιξη βρίσκεται κυβερνοεπίθεση που στοχεύει εταιρικούς χρήστες από πολλές εταιρείες στην Ελλάδα, με emails που φαίνεται να προέρχονται από την Βιοϊατρική.\nΕφιστούμε την προσοχή σας διότι πρόκειται για απάτη. Παρακαλούμε να ενημερωθούν όλοι οι χρήστες ώστε να αποφευχθεί το άνοιγμα τέτοιου είδους email.\nΗ συγκεκριμένη επίθεση χρησιμοποιεί spoofing domains (ψευδή domain) για την διεξαγωγή των επιθέσεων.\nΤο phishing email που αποστέλλεται στους χρήστες αναφέρει:\n“…Αγαπητοί συνεργάτες καλημέρα σας ,\nΠαρακαλώ για τον έλεγχό σας στην επισυναπτόμενη δήλωση προσωπικών δεδομένων που καλούμαστε να υπογράψουμε για τη συνεργασία μας με τον Δήμο Περιστερίου .\nΠαρακαλώ για τις ενέργειες σας διότι πρέπει να καταθέσουμε μέχρι αύριο τέλος της εργάσιμης ημέρας\nΠαραμένω στη διάθεσή σας για οποιαδήποτε διευκρίνιση…”\nΤο email διαθέτει ένα ΚΑΚΟΒΟΥΛΟ link το οποίο ΔΕΝ πρέπει να ανοίξετε.\nΔείτε το ακριβές phishing email παρακάτω:\nΒιοϊατρική κυβερνοεπίθεση: Phishing email που αποστέλλεται σε χρήστες\nΤο SecNews προειδοποιεί: ΔΕΝ ανοίγουμε τέτοιου είδους email και πάντοτε κάνουμε mouse over σε συνδέσμους και διευθύνσεις ώστε να φανεί το πραγματικό link/διεύθυνση ανακατεύθυνσης.\nΗ κυβερνοεπίθεση πιθανώς να αποτελεί μέρος του phishing campaign που κυκλοφορεί στο διαδύκτιο το τελευταίο διάστημα προκαλώντας αναταραχή και σε πελάτες της Eurobank μέσω κακόβουλων ψεύτικων μυνημάτων.\nΤο Phishing είναι ενέργεια εξαπάτησης των χρηστών του διαδικτύου, κατά την οποία ο θύτης υποδύεται μία αξιόπιστη οντότητα, καταχρώμενος την ελλιπή προστασία που παρέχουν τα ηλεκτρονικά εργαλεία, και την άγνοια του χρήστη-θύματος, με σκοπό την αθέμιτη απόκτηση προσωπικών δεδομένων, όπως είναι ευαίσθητα ιδιωτικά στοιχεία και κωδικοί.\nΣτο Ηλεκτρονικό Ψάρεμα, ο θύτης παρουσιάζεται ως η αξιόπιστη οντότητα ώστε να προσελκύσει τους χρήστες, θυμίζοντας την διαδικασία του δολώματος στο ψάρεμα.\nΠροηγούμενο άρθροΠώς να ελέγξετε τη φωτεινότητα του φακού του iPhone σας\nΕπόμενο άρθροΤρόπος προσαρμογής των ειδοποιήσεων για συγκεκριμένα email στο Outlook


Euroleague - σελίδα 1426 - Novasports.gr\n23/03/2012 • 00:28\nΒουγιούκας: Δύσκολες βραδιές στο Τελ Αβίβ\nΓια τα πολλά λάθη των «πρασίνων» μίλησε και ο Ίαν Βουγιούκας, προσθέτωντας πως τα δύο παιχνίδια στο Τελ Αβίβ θα είναι διόλου εύκολα, καθώς η «Nokia Arena» αποτελεί μια «καυτή» έδρα.\n23/03/2012 • 00:17\n«Ζοτς»: Τα λάθη και το φάουλ\nΤα έψαλλε στους παίκτες του ο Ζέλιμιρ Ομπράντοβιτς, λέγοντας πως η ήττα ήρθε κυρίως από λάθη που έκαναν οι «πράσινοι».\n23/03/2012 • 00:12\n«Ντούντα»: Με προσοχή, γιατί τίποτα δεν τελείωσε\nΟ Ντούσαν Ίβκοβιτς περιμένει να δει καινούργια πράγματα από πλευράς Σιένα αύριο το βράδυ (21:45) και «προειδοποίησε» προς πάσα κατεύθυνση πως «τίποτα δεν έχει τελειώσει ακόμη».\n22/03/2012 • 23:52\nΤα τρικ του Μπλατ έπιασαν τόπο\nΟ Ντέιβιντ Μπλατ δεν ήθελε να παραδεχθεί πως η Μακάμπι αποκτά το πάνω χέρι στη σειρά των πλέι-οφ με τη νίκη της στο ΟΑΚΑ εκείνο που παραδέχθηκε όμως, ήταν ότι χρησιμοποίησε «κόλπα» και «άσους», όπως τον Γιογκέβ Οχαγιόν που δεν είχε... πολυεμφανίσει στο πρώτο ματς με τον Παναθηναϊκό και πέτυχε αυτό που ήθελε.\n22/03/2012 • 23:45\n22/03/2012 • 23:19\nΤεόντοσιτς: «Να υπερασπιστούμε το πλεονέκτημα έδρας»\nΜπορεί η ΤΣΣΚΑ Μόσχας να έκανε το πρώτο βήμα για την πρόκριση στο fina four της Ευρωλίγκα επικρατώντας εύκολα της Μπιλμπάο με 98-71, ωστόσο ο Μίλος Τεόντοσιτς ξεκαθάρισε πως η ομάδα του πρέπει να υπερασπιστεί το πλεονέκτημα έδρας για να πάει στην Κωνσταντινούπολη.\n22/03/2012 • 23:10\nΑυτοκτόνησε στο ΟΑΚΑ\nΟ Παναθηναϊκός είχε την ψυχραιμία να «γυρίσει» το παιχνίδι, να το στείλει στην παράταση (83-83 κ.α.) και εκεί να... αυτοκτονήσει. Η Μακάμπι νίκησε με 94-92 στο κατάμεστο -με 20.000 φιλάθλους των «πρασίνων»- ΟΑΚΑ, και ισοφαρίζοντας σε 1-1 έκανε το «break» στον δεύτερο προημιτελικό της Ευρωλίγκα.\nΣμιθ: «Διδάσκει το παιχνίδι ο Μπλατ»\nΤο εγκώμιο του Ντέιβιντ Μπλατ, έπλεξε ο Ντέβιν Σμιθ, τονίζοντας πως ο τεχνικός της Μακάμπι Τελ Αβίβ διδάσκει το παιχνίδι.\n22/03/2012 • 19:18\nΆντερσεν: «Αθλητικός και γεμάτος ενέργεια ο Ολυμπιακός»\nΜε τα καλύτερα λόγια μίλησε για την ομάδα του Ντούσαν Ίβκοβιτς, ο Ντέιβιντ Άντερσεν μετά την ήττα της Σιένα από τους «ερυθρόλευκους».\n22/03/2012 • 16:30\nΜάριτς: Καυτό και απροσπέλαστο το ΟΑΚΑ με 20.000 φιλάθλους\nΟι Ισραηλινοί ρώτησαν τον Άλεξ Μάριτς πως περιμένει πως θα τα... βγάλει πέρα ο Παναθηναϊκός στην έδρα της Μακάμπι, που είναι μια από τις πιο «καυτές» στην Ευρωλίγκα.\nΔιαμαντίδης: «Δεν είμαι ο ηγέτης της ομάδας»\nΟμαδική δουλειά είναι οι επιτυχίες του Παναθηναϊκού υπογράμμισε ο Δημήτρης Διαμαντίδης.\n22/03/2012 • 13:26\nΠρίντεζης: Δε χρωστάμε τίποτα\nΠέρυσι η Σιένα έκανε το μπρέικ στην έδρα του Ολυμπιακού, πρόσεξε μετά και βγήκε κερδισμένη στο τέλος.


Αποικία του Χρέους: Η Τουρκία απορρίπτει ξανά το Δίκαιο της Θάλασσας\nΑσφαλώς, η Τουρκία χαράζει την πολιτική της, γνωρίζοντας ότι Λευκωσία και Αθήνα δεν έχουν μέχρι σήμερα καθορίζει ένα συγκεκριμένο σχέδιο αντίδρασης ενάντια στη διαρκή εισβολή της Άγκυρας. Γνωρίζει δε πως έχει απέναντί της ηγεσίες που επενδύουν στη «συνεργασία» με τη γείτονα χώρα, μια χώρα που ασελγεί εις βάρος κάθε Δικαίου, σε γη και θάλασσα, στο Αιγαίο, στη Θράκη, στην Κύπρο, στη Συρία, μα και εντός των συνόρων της.\nΠού θα οδηγήσει αυτό; Άγνωστο. Διότι, την ώρα που η Ε.Έ. θέτει και ξαναθέτει κυρώσεις στη Ρωσία για την Κριμαία, δεν είναι δυνατόν να μη συζητά καν κυρώσεις για την Τουρκία, η οποία ολοκλήρωσε τις σεισμογραφικές έρευνες και ετοιμάζεται να τρυπήσει εντός της ΑΟΖ της Κυπριακής Δημοκρατίας. Και προφανώς, δεν θα κάτσει στα βραστά της η Τουρκία όταν η ηγεσία του νησιού επιμένει να συζητά για μια λύση του Κυπριακού που θα νομιμοποιεί την παρουσία της στην τουρκοκρατούμενη Κύπρο.


Περιπρωκτικό συρίγγιο: Πόσο επικίνδυνο είναι; - Iatronea.grIatronea.gr\nIatronea.gr | Περιπρωκτικό συρίγγιο: Πόσο επικίνδυνο είναι; - Iatronea.gr\nΠαρότι οι αιμορροΐδες έχουν την υψηλότερη νοσηρότητα μεταξύ των ορθοπρωκτικών ασθενειών, η βλάβη που προκαλούν είναι συγκριτικά αμελητέα από αυτή που προκαλεί το περιεδρικό (περιπρωκτικό) συρίγγιο, το οποίο μπορεί να οδηγήσει, αν και εξαιρετικά σπάνια, ακόμα και σε σηψαιμία. Τα περισσότερα συρίγγια προκαλούνται από πρωκτικά αποστήματα, ενώ ένας μικρός αριθμός μπορεί να προκληθεί από άλλες αιτίες, όπως νόσο του Crohn, σεξουαλικά μεταδιδόμενα νοσήματα, τραύμα, φυματίωση, καρκίνο, ή εκκολπωματίτιδα.\nΕίναι μία από τις πλέον συχνές ορθοπρωκτικές ασθένειες, καθώς κατατάσσεται στη δεύτερη θέση, με πρώτη τις αιμορροΐδες. Η συχνότητα εμφάνισης της νόσου είναι 10 περιπτώσεις ανά 100.000 πληθυσμού, όμως σε ασθενείς με νόσο Crohn η συχνότητα εμφάνισης περιεδρικών συριγγίων αγγίζει το 30-40% αυτών.\n«Τα περιεδρικά συρίγγια εμφανίζονται στην περιοχή γύρω από τον πρωκτό, με κύρια αιτία δημιουργίας τους τη φλεγμονή και την απόφραξη του εκφορητικού πόρου των περιπρωκτικών αδένων, η οποία προκαλεί φλεγμονή, διόγκωση και τελικά δημιουργία περιεδρικού αποστήματος. Ακόμα και αν η εκτόνωση της φλεγμονής γίνει, είτε με αυτόματη διάνοιξη του αποστήματος είτε με χειρουργική παροχέτευσή του, η επικοινωνία με το έντερο παραμένει.\nΣτα συμπτώματα του αποστήματος περιλαμβάνονται πόνος, ερυθρότητα και διόγκωση στο δέρμα στην περιοχή του πρωκτού.\nΗ μακροπρόθεσμη έλλειψη θεραπείας των περιεδρικών συριγγίων μπορεί να προκαλέσει ορθοπρωκτική στένωση, δυσχεσία, αναιμία, απώλεια βάρους, νωθρότητα και άλλα συμπτώματα. Η παρατεταμένη ύπαρξη πύου οδηγεί επίσης σε περιπρωκτική δερματίτιδα ή έκζεμα, προκαλεί πρωκτικό κνησμό και δυσχεραίνει τη ζωή των ασθενών, επισημαίνει ο γενικός χειρουργός Δρ. Αναστάσιος Ξιάρχος.\nTags:Αναστάσιος ΞιάρχοςΘΕΡΑΠΕΙΑΠεριπρωκτικό συρίγγιοΣΥΜΠΤΩΜΑΤΑ


4άδα η Παύλου στο Ηράκλειο - tennisnews.gr - Το Τένις στην Ελλάδα\ntn team\tΣάββατο, 28 Μαϊος 2022 - 0:50\nΗ Δήμητρα Παύλου πήρε τη νίκη μετά από τρίωρη μάχη με την Iveta Dapkute και προκρίθηκε στα ημιτελικά της διοργάνωσης των 15.000 δολαρίων του Lyttos Beach στο Ηράκλειο. Στον τελικό του διπλού μπήκαν οι Έλενα Κοροκοζίδη και Έλλη Λογοθέτη.\nΝικήτρια έπειτα από μάχη 2 ωρών και 49 λεπτών βγήκε η Δήμητρα Παύλου, η οποία επικράτησε της Λιθουανής Dapkute με 6-1, 6-7 (5), 6-4 και πήρε την πρόκριση για την τελική 4άδα του τουρνουά των 15.000 δολαρίων του Ηρακλείου στη Lyttos Beach Tennis Academy.\nΑυτός θα είναι ο 3ος ημιτελικός στην καριέρα της 18χρονης Παύλου σε επαγγελματικό τουρνουά της ITF και ο 2ος συνεχόμενος, αφού την προηγούμενη εβδομάδα ήταν ημιφιναλίστ στα ίδια γήπεδα, γνωρίζοντας την ήττα από τη Μάρθα Ματούλα.\nΘα διεκδικήσει αύριο την πρώτη της πρόκριση σε τελικό Futures διοργάνωσης, απέναντι στη Βελγίδα Tilwith Di Girolami, σε μια δύσκολη αποστολή. Θυμίζουμε πως η 18χρονη Βελγίδα κατέκτησε τον τίτλο πριν 2 εβδομάδες στο Ηράκλειο.\nΗ άλλη Ελληνίδα που έπαιξε σήμερα στα προημιτελικά, Έλενα Κοροκοζίδη, ηττήθηκε από την Αυστραλή Gabriella Da Silva Fick, Νο.2 στο ταμπλό, με 6-2, 6-4. Η Da Silva Fick θα παίξει αύριο στον άλλον ημιτελικό με τη Σέρβα Lola Radivojevic, πρωταθλήτρια στο τουρνουά της προηγούμενης εβδομάδας στο Lyttos Beach.\nΗ Κοροκοζίδη πάντως έκλεισε πανηγυρικά τη σημερινή της μέρας στο Lyttos Beach και στο Court Maria Sakkari, όπου επέστρεψε για τα ημιτελικά του διπλού και μαζί με την Έλλη Λογοθέτη κέρδισαν τις Da Silva Fick και Stephanie Judith Visscher, Νο.1 στο ταμπλό, με 1-6, 6-3, 10-8.\nΑύριο για τον τελικό του διπλού, Κοροκοζίδη και Λογοθέτη θα αντιμετωπίσουν το Νο.2 ζευγάρι του ταμπλό, την Ισπανίδα Noelia Bouzo Zanotti και τη Βουλγάρα Ani Vangelova, που κέρδισαν στον άλλον ημιτελικό τις Ελένη Χριστοφή και Μάρθα Ματούλα με 6-2, 6-1.\nΤέλος, στο τουρνουά των ανδρών ο Στέφανος Σακελλαρίδης ολοκλήρωσε τη φανταστική του πορεία στα προημιτελικά. Ο 17χρονος Έλληνας τενίστας, που ξεκίνησε από τα προκριματικά και πέτυχε 4 νίκες για να φτάσει ως την 8άδα, κοίταξε στα μάτια για ένα σετ τον Ιάπωνα Shuichi Sekiguchi, No.1 στο ταμπλό και Νο.607 στην παγκόσμια κατάταξη της ΑΤΡ (άλλοτε και Νο.259), αλλά δεν απέφυγε την ήττα με 7-6 (6), 6-1.\nΉταν παρόλα αυτά μια εξαιρετική προσπάθεια για τον Στέφανο, που κατάφερε να επιστρέψει από το 2-4 στο 1ο σετ, ενώ είχε τριπλή ευκαιρία να το κατακτήσει στο 4-5, 0-40. Δεν την εκμεταλλεύτηκε και το σετ κρίθηκε σε ένα πολύ κλειστό tie-break, όπου ο 30χρονος Ιάπωνας επικράτησε με 8-6, για να ανοίξει το δρόμο για τη νίκη, κερδίζοντας πιο εύκολα το 2ο σετ.


06/22/19 - MELISSOCOSMOS\nMelissocosmos Σάββατο, Ιουνίου 22, 2019\nΑυτό το άρθρο το δουλεύω στο μυαλό μου από την ημέρα του σεμιναρίου στα Ιωάννινα.\non Σάββατο, Ιουνίου 22, 2019\nΧτες το βράδυ στις 21:00 ξεκινήσαμε φορτωμένοι μελίσσια για όψιμο θυμαρότοπο, και επιστρέψαμε σπίτι σήμερα στις 08:00 το πρωί.\nΕνεργοποιήσαμε ζυγαριές στα θυμάρια, και πλέον από αύριο για πρώτη φορά θα έχουμε δεδομένα από αμιγώς νομή θυμαριού.\nΠήγαμε μακριά για το καλύτερο δυνατό αποτέλεσμα, για υψηλή ποιότητα και για ένα ονειρεμένο μέρος.\nΔεν θυμάμαι ποτέ στο παρελθόν να δόθηκαν δεδομένα από ζυγαριά σε θυμάρι από άλλο μέσο και συγχωρήστε με αν κάνω λάθος.\nΥπολογίζω ότι η ανθοφορία θα διαρκέσει περίπου 20 ημέρες από τώρα και θα βγουν πολύ χρήσιμα συμπεράσματα.


Γιατί οι πισίνες μπορούν να αποτελέσουν σημαντική πηγή γαστρεντερικής ασθένειας\nΟι καλοκαιρινές διακοπές πλησιάζουν και πολλοί από εμάς επιτέλους θα περάσουν μερικές νωχελικές μέρες δίπλα στην πισίνα.…\nΓράφτηκε από την Faith Elicia. Αφηγήθηκε από τη Marie T. Russell.\nΣημείωση του συντάκτη: Ενώ αυτό το άρθρο ασχολείται με τη διατροφική διαταραχή, οι γνώσεις και τα εργαλεία του μπορούν να εφαρμοστούν σε άλλες δύσκολες καταστάσεις στη ζωή μας.\nΟ τεράστιος φόρος που προκύπτει από τον εγκωμιασμό της κοινωνίας για περιοριστικές διατροφικές συμπεριφορές είναι κάτι που δεν μπορεί να υπερεκτιμηθεί. Στις Η.Π.Α, 9 τοις εκατό του πληθυσμού θα έχουν μια διατροφική διαταραχή στη διάρκεια της ζωής τους. Η ταλαιπωρία δεν κάνει διακρίσεις κατά φύλου, φυλής, σεξουαλικού προσανατολισμού ή κοινωνικοοικονομικής κατάστασης.\nΈνας θάνατος συμβαίνει κάθε 52 λεπτά από αυτή τη θανατηφόρα ψυχική ασθένεια. Όχι μόνο αυτό, σχεδόν 26 τοις εκατό αυτών που πάσχουν από διατροφική διαταραχή (ΕΔ) θα επιχειρήσουν αυτοκτονία. Εκείνοι που παγιδεύονται στην καθοδική σπείρα της συνεχώς εμμονής για τα τρόφιμα, το βάρος και την εικόνα του σώματος χρειάζονται υποστήριξη για να απελευθερωθούν από αυτήν την επικίνδυνη ψυχική ασθένεια.\nΗ επιβολή ισόβιας ποινής με καταστροφική δύναμη δεν είναι πλέον επιλογή. Αξίζω να είμαι υγιής - ψυχικά, σωματικά και πνευματικά.\nΗ ανάρρωση από μια διατροφική διαταραχή απέχει πολύ από τη χαριτωμένη. Είναι ταραχώδες και χρειάζεται μεγάλη υπομονή, επιμονή και, κυρίως, προθυμία. Το μονοπάτι μου με έχει οδηγήσει σε πολλούς δρόμους.\nΠήγα να υποστηρίξω ομάδες και διάβασα βιβλία σχετικά με την αποκατάσταση της διατροφικής διαταραχής Εφημερίδα, ασχολούμαι με τη γνωστική-συμπεριφορική θεραπεία, βλέπω έναν διαιτολόγο και ακολουθώ μια πνευματική πορεία. Αυτό που ανακάλυψα είναι ότι έχω τόσα πολλά για να ζήσω και να είμαι ευγνώμων. Οι μέρες που χάθηκαν έχουν φύγει για πάντα. Ο καθένας πρέπει να ζήσει στο έπακρο, γιατί μπορεί να μην πάρω αύριο.\nΕίναι σημαντικό να θυμόμαστε ότι δεν υπάρχουν δύο διαταραχές διατροφής που φαίνονται ίδιες, επομένως εκείνοι που βρίσκονται σε ανάρρωση δεν πρέπει να συγκρίνονται. Πρέπει να βρούμε τι λειτουργεί για εμάς ξεχωριστά. Δεν υπάρχει κανένας σωστός ή λανθασμένος τρόπος να το προσεγγίσουμε, εκτός εάν το κάνουμε μόνοι μας. Η εξωτερική υποστήριξη είναι κρίσιμη ...\nΗ Faith Elicia βρίσκεται σε μια επταετή πορεία ανάρρωσης από μια διατροφική διαταραχή. Όταν δεν διαχειρίζεται την ιατρική πρακτική του συζύγου της ή χειρίζεται πράγματα για ένα από τα τρία παιδιά της, δραπετεύει στα όρια του γραφείου της για να γράψει ρομαντική φαντασία. Το νέο της βιβλίο, Βλέπεις ό, τι βλέπω? (15 Ιουλίου 2021), είναι ένα διαδραστικό βιβλίο εργασίας με προσωπικές σκέψεις, στρατηγικές και εργαλεία για όσους πάσχουν από διατροφική διαταραχή.\nΜάθετε περισσότερα στη διεύθυνση: FaithElicia.com.\nby Gary Sacks, Πανεπιστήμιο Deakin\nAll the World A Stage ... Ποιο ρόλο θα θέλατε να παίξετε;\nΤείνουμε να παίρνουμε τη ζωή στα σοβαρά… όλα τα προβλήματα, οι προκλήσεις, οι κρίσεις… όλα αυτά μοιάζουν…\n"Θεός που αναπνέει": Μείνετε συνδεδεμένοι μέσω της αναπνοής\nΞυπνώντας με την πρώτη αχνή πρόταση φωτός, δεν θέλω να φύγω από το κρεβάτι μου. Και έτσι δεν το κάνω. ΕΓΩ…


Μαρία Κοτοπούλη 23/05/2022 08:47:37\nΠροτού στραφούμε σε φαρμακευτικές λύσεις για τη θεραπεία του άγχους και των συμπτωμάτων της κατάθλιψης, μπορούμε να αυξήσουμε την καθημερινή πρόσληψη τροφών που και με τη σφραγίδα των ερευνητών συμβάλλουν θετικά τόσο στην υγεία του σώματος αλλά και στη βελτίωση της ψυχικής υγείας.\nΑπό τα μάτια μέχρι την ευαίσθητη περιοχή, το χαμομήλι θεωρείται ένα από τα πιο γνωστά γιατροσόφια για την ανακούφιση αρκετών συμπτωμάτων, συμπεριλαμβανομένου και του άγχους και των διαταραχών του ύπνου. Μέσω των ευεργετικών αντιοξειδωτικών και αντιφλεγμονώδων ιδιοτήτων του, οι ειδικοί θεωρούν ότι το χαμομήλι βοηθά στη ρύθμιση νευροδιαβιβαστών που σχετίζονται με τη διάθεση, όπως η σεροτονίνη, η ντοπαμίνη και το γάμμα-αμινοβουτυρικό οξύ.\nΑποδεδειγμένα ερευνητικά τα οφέλη του χαμομηλιού και στη διαχείριση της γενικευμένης διαταραχής άγχους, με τα 179 άτομα μιας μελέτης να παρατηρούν μείωση στην ένταση των συμπτωμάτων μετά την κατανάλωση εκχυλίσματος χαμομηλιού. Παρόμοια και τα αποτελέσματα άλλης μελέτης στην οποία διαπιστώθηκε πως όσοι κατανάλωναν εκχύλισμα χαμομηλιού για 8 εβδομάδες μείωσαν τα συμπτώματα της κατάθλιψης και του άγχους.\nΗ πολύτιμη ουσία της κουρκουμίνης που εμπεριέχεται στον κουρκουμά έχει αντιοξειδωτικές και αντιφλεγμονώδεις ιδιότητες και είναι υπεύθυνη για την πρόληψη της βλάβης στα εγκεφαλικά κύτταρα που σχετίζονται με τη χρόνια φλεγμονή και το οξειδωτικό στρες.\nΔιάφορες μελέτες έχουν αποδείξει τα οφέλη της και στη διαχείριση του άγχους. Μια διπλά τυφλή, τυχαιοποιημένη μελέτη σε 80 ασθενείς με σακχαρώδη διαβήτη διαπίστωσε ότι η καθημερινή λήψη νανοκουρκουμίνης για 8 εβδομάδες είχε ως αποτέλεσμα χαμηλότερα επίπεδα του άγχους.\nΠαρόμοια και τα αποτελέσματα μιας άλλης μικρότερης μελέτης, οι συμμετέχοντες της οποίας κατάφεραν εξίσουν να μειώσουν τα επίπεδα του άγχους σε διάστημα ενός μήνα και ακόμα μιας διπλά τυφλής μελέτης 8 εβδομάδων σε άτομα με μείζονα καταθλιπτική διαταραχή.\nΕκτός από τα σημαντικά οφέλη του γιαουρτιού στο μικροβίωμα του εντέρου, εξίσου σημαντικά είναι και αυτά στην ψυχική υγεία, με πρωταγωνιστή τα προβιοτικά. Τρόφιμα αυτής της κατηγορίας όπως το γιαούρτι προάγουν τη λειτουργία του εγκεφάλου, μειώνοντας τη φλεγμονή και αυξάνοντας την παραγωγή νευροδιαβιβαστών που τονώνουν τη διάθεση, όπως η σεροτονίνη. Οι συμμετέχοντες μιας μελέτης κατάφεραν να μειώσουν τα επίπεδα του καθημερινού άγχους, καταναλώνοντας απλώς γιαούρτι.\nΚι άλλα αγχολυτικά τρόφιμα\nΓαλοπούλα, μπανάνες και βρώμη, τρόφιμα δηλαδή που περιέχουν καλές πηγές του αμινοξέος τρυπτοφάνη, το οποίο μετατρέπεται σε σεροτονίνη στον οργανισμό και συμβάλλει στη χαλάρωση και την ανακούφιση από το άγχος.\nΑυγά, κρέας και γαλακτοκομικά, χάρη στις πρωτεΐνες υψηλής ποιότητας και των απαραίτητων αμινοξέων που παράγουν τους νευροδιαβιβαστές της ντοπαμίνης και της σεροτονίνης.\nΣπόροι chia, λόγω των ωμέγα-3 λιπαρών οξέων που ενισχύουν τη λειτουργία του εγκεφάλου.\nΕσπεριδοειδή και πιπεριές, με τη συμβολή των αντιοξειδωτικών ιδιοτήτων της βιταμίνης C και στην πρόληψη της βλάβης των κυττάρων που προάγουν το άγχος.\nΑμύγδαλα με τη σημαντική ποσότητα βιταμίνης Ε.\nΒατόμουρα, που περιέχουν αντιοξειδωτικά, όπως τα φλαβονοειδή, που βελτιώνουν την υγεία του εγκεφάλου και βοηθούν στην ανακούφιση του άγχους.


ΚΚΕ: Προεκλογικό διάγγελμα παραπλάνησης από Τσίπρα — ΣΚΑΪ (www.skai.gr)\nΠΟΛΙΤΙΚΗΚΚΕ: Προεκλογικό διάγγελμα παραπλάνησης από Τσίπρα"Οι προτάσεις Τσίπρα λένε σαφώς ότι οι εργαζόμενοι θα κληθούν και πάλι να πληρώσουν ένα μεγάλο μέρος του χρέους"|Σύμφωνα με το ΚΚΕ, «οι εξαγγελίες του προέδρου του ΣΥΡΙΖΑ για δημόσιο\nέλεγχο των τραπεζών προς όφελος των μικρομεσαίων αποτελούν συνειδητή\nπροσπάθεια εξαπάτησης, καθώς τους καταδικάζουν σε νέα δάνεια.»Χρησιμοποιείστε τα πλήκτρα ← → για να πλοηγηθείτε\n08/05/2012 - 19:12\n08/05/2012 - 19:12σχόλια 202508.1\nVIDEOΔηλώσεις Α. Τσίπρα μετά την εντολήΔηλώσεις Φ. Κουβέλη μετά τη συναντησή του με τον Α. Τσίπρα Σκληρή επίθεση στον Αλέξη Τσίπρα εξαπέλυσε το ΚΚΕ, επιχειρώντας να αποδομήσεις τις προτάσεις στις οποίες προέβη την Τρίτη ο πρόεδρος της ΚΟ του ΣΥΡΙΖΑ. Ο Α. Τσίπρας έλαβε διερευνητική εντολή σχηματισμού κυβέρνησης.\nΣύμφωνα με το ΚΚΕ, με τις προτάσεις Τσίπρα δεν καταργούνται το μνημόνιο και η δανειακή σύμβαση. «Οι προτάσεις του Αλ. Τσίπρα λένε σαφώς ότι οι εργαζόμενοι θα κληθούν και πάλι να πληρώσουν ένα μεγάλο μέρος του χρέους για το οποίο δεν ευθύνονται, ενώ ο λαός έχει ανάγκη από τη διαγραφή του χρέους. Παράλληλα αυτές οι προτάσεις αφήνουν ανοιχτό το δρόμο των ιδιωτικοποιήσεων και λυμένα τα χέρια των καπιταλιστών να επιβάλουν νέα αντεργατικά μέτρα (μισθούς των 400 ευρώ, ελαστικές σχέσεις εργασίας κ.α.). Αφήνουν στο απυρόβλητο τις αντιδραστικές αλλαγές στην παιδεία, υγεία, πρόνοια» αναφέρει.\nΣύμφωνα με το ΚΚΕ, «οι εξαγγελίες του προέδρου του ΣΥΡΙΖΑ για δημόσιο έλεγχο των τραπεζών προς όφελος των μικρομεσαίων αποτελούν συνειδητή προσπάθεια εξαπάτησης, καθώς τους καταδικάζουν σε νέα δάνεια, μέσα σε συνθήκες ασφυκτικής τους περικύκλωσης από τα μονοπώλια.» Επίσης, ο Περισσός αναφέρει ότι η αποσιώπηση κάθε αναφοράς στις μόνιμες συμβατικές υποχρεώσεις που έχουν αναλάβει οι ελληνικές κυβερνήσεις στο πλαίσιο του ΝΑΤΟ και στα ιμπεριαλιστικά σχέδια επέμβασης στην Ανατολική Μεσόγειο, είναι πολύ χαρακτηριστική της υπόκλισης του ΣΥΝ/ΣΥΡΙΖΑ στην άρχουσα τάξη και στους διεθνείς συμμάχους της. Μια τέτοια κυβέρνηση θα περιπλέξει και θα οξύνει τα λαϊκά προβλήματα.\n«Ο λαός πρέπει να πάρει διαζύγιο απ' όσους τον καλούν να συνεχίσει στον εφιαλτικό ‘ευρωμονόδρομο’. είτε φορούν μνημονιακό είτε αντιμνημονιακό προσωπείο.» καταλήγει το ΚΚΕ.\nΗ μάχη κρίνεται πρώτα απ' όλα μέσα στην Ελλάδα και όχι μόνο στην ΕΕ. Εξάλλου ο περιβόητος «ευρωπαϊκός άνεμος» που δήθεν φέρνει ο Ολάντ, δεν αφορά τους λαούς, αλλά την αντιπαράθεση των μονοπωλίων κάθε χώρας για κυριαρχία.» σχόλιαΣχετικά ΆρθραΙ. Κοντούλη: Οι Οικολόγοι δεν ενδιαφέρονται μόνο για «όχι»Αντ. Σαμαράς: Ο Αλ. Τσίπρας θέλει να σύρει τη χώρα στο χάοςΠροβληματισμός στο ΔΝΤ για το αποτέλεσμα της κάλπηςΗ Μέρκελ το πρώτο ραντεβού του Φ. Ολαντ (στις 16 Μαίου)\nΟι όροι Τσίπρα και οι σημερινές διαβουλεύσεις Α. Παπαρήγα: Και με ευρώ και με δραχμή, ένα μεγάλο μέρος του λαού θα είναι πτωχευμένο\nΝέο «όχι» Παπαρήγα σε συνεργασίες Tags: εκλογές 6ης Μαΐου, ΚΚΕ, ΣΥΡΙΖΑ, ΔΗΜΑΡΠρόσφαταΔημοφιλήEmailed


Οι καλύτερες προσφορές ξενοδοχείων - Danville, Κεντάκι\nΝο 1 από 16 ξενοδοχεία με την καλύτερη σχέση ποιότητας-τιμής: Danville\nΝο 2 από 16 ξενοδοχεία με την καλύτερη σχέση ποιότητας-τιμής: Danville\nΝο 3 από 16 ξενοδοχεία με την καλύτερη σχέση ποιότητας-τιμής: Danville\nΝο 4 από 16 ξενοδοχεία με την καλύτερη σχέση ποιότητας-τιμής: Danville\nRed Roof Inn Danville(Ιδανικός συνδυασμός τιμής/ποιότητας!)\nΝο 5 από 16 ξενοδοχεία με την καλύτερη σχέση ποιότητας-τιμής: Danville\nΝο 6 από 16 ξενοδοχεία με την καλύτερη σχέση ποιότητας-τιμής: Danville\nDanville: Άλλα καταλύματα εκεί κοντά\n9,1 χλμ. από Danville\n9,5 χλμ. από Danville\n15,8 χλμ. από Danville\n27,1 χλμ. από Danville\n33,9 χλμ. από Danville\n40,5 χλμ. από Danville\n40,6 χλμ. από Danville\n40,7 χλμ. από Danville\n41,4 χλμ. από Danville\n41,9 χλμ. από Danville\n42,1 χλμ. από Danville\n42,6 χλμ. από Danville\n19,4 χλμ. από Danville


Home/Τηλεόραση/Άγριες Μέλισσες: Πώς έρχεται η κάθαρση για τη Λενιώ στο τέλος\nΙωάννα Παναγιώτη 26/11/2020 Τηλεόραση Leave a comment\nΚρυμμένα μυστικά και μεγάλα ψέματα έρχονται στην επιφάνεια. Οι Άγριες Μέλισσες, όσο πλησιάζει το τέλος της σειράς, συγκλονίζουν καθημερινά το κοινό με τις απανωτές εξελίξεις, ενώ η κάθαρση για τη Λενιώ όλο και πλησιάζει. Τι θα παρακολουθήσουν οι τηλεθεατές στα επόμενα επεισόδια;\nΆγριες Μέλισσες: Το μυστικό που οδηγεί τη Λενιώ στην κάθαρση\nΈνας φόνος ήταν η έναρξη για την πιο πετυχημένη σειρά των τελευταίων ετών, Άγριες Μέλισσες. Η Λενιώ, μαζί με της αδερφές της, σκότωσαν τον Σέργιο Σεβαστό και, έκτοτε, ξεκίνησαν οι περιπέτειές τους. Αυτό που δε γνωρίζουν, όμως, οι πρωταγωνίστριες, είναι πως πίσω από τον φόνο του Σέργιου, κρύβεται ένας ακόμη φόνος που θα συγκλονίσει το Διαφάνι.\nΗ κάθαρση για τη Λενιώ, φτάνει στις Άγριες Μέλισσες, με την αποκάλυψη μιας φρικτής δολοφονίας που αφορά άμεσα την οικογένεια Σταμίρη. Ένα ένοχο μυστικό αποκαλύπτεται και σοκάρει τις αδερφές Λενιώ, Ασημίνα και Δρόσω, καθώς το “θύμα” που είχαν κάποτε σκοτώσει, ήταν “θύτης” στη δολοφονία του ίδιου τους του πατέρα, Γιώργου Σταμίρη. Πριν ένα χρόνο, σε ένα φλας μπακ, είχαμε δει τον Σέργιο να ρίχνει δηλητήριο στο ποτήρι του Γιώργου Σταμίρη και, αμέσως μετά, τον πατέρα του Δούκα Σεβαστό να του λέει : “H Λενιώ δεν πρέπει να μάθει ποτέ τί έκανες στον πατέρα της”. Oι εξελίξεις, σίγουρα, θα είναι καταιγιστικές όταν μαθευτεί όλη αυτή η ιστορία. Γιατί, όμως ο Σέργιος έβαψε τα χέρια του με αίμα;\nΠολλά ψέματα θα αποκαλυφθούν στη συνέχεια της σειράς Άγριες Μέλισσες. Ψέματα και μυστικά που δεν αφορούν μόνο τον Γιώργο Σταμίρη, αλλά και τη γυναίκα του, την μητέρα των κοριτσιών.\nΗ μητέρα της Λενιώς, διατηρούσε παράνομη σχέση με τον αδερφό του Δούκα, τον Μιλτιάδη. Η ίδια, έχασε τη ζωή της στο ποτάμι, ένα γεγονός που έμεινε άλυτο μυστήριο. Όλες αυτές οι φρικτές αποκαλύψεις, θα οδηγήσουν, στο τέλος, τη Λενιώ στην κάθαρση, καθηλώνοντας το κοινό της σειράς Άγριες Μέλισσες. Δυστυχώς, όμως, τα προβλήματα δε σταματούν άμεσα για την πρωταγωνίστρια, καθώς μια μεγάλη άφιξη στο Διαφάνι θα δημιουργήσει μεγάλη αναστάτωση.\nΆγριες Μέλισσες: Ο Μάνος Βόσκαρης χρησιμοποιεί το ένοχο μυστικό προς όφελός του\nΌπως έχουμε αναφέρει, ο Μάνος Βόσκαρης επισκέπτεται το Διαφάνι και γίνεται μόνιμος κάτοικος του χωριού. Με τη βοήθεια της οικογένειας Σεβαστού, αναλαμβάνει το ρόλο του διοικητή του αστυνομικού τμήματος, παίρνοντας τη θέση του Προύσαλη. Μάλιστα, πραγματοποιεί μια ιδιαίτερα προκλητική εμφάνιση στο Διαφάνι, εξοργίζοντας τους κατοίκους του χωριού. Ο Μάνος Βόσκαρης εμφανίζεται στη χριστουγεννιάτικη σχολική γιορτή που έχει διοργανώσει ο Λάμπρος. Ο ίδιος χάνει τον έλεγχο και, μαζί με τον Προύσαλη, προσπαθούν να τον εξοντώσουν, χωρίς όμως αποτέλεσμα.\nΟ Μάνος Βόσκαρης επιστρέφει στη σειρά Άγριες Μέλισσες διψασμένος για εκδίκηση. Επιθυμεί να συναντήσει ξανά τη Λενιώ, για να την κάνει να πληρώσει για το λάθος της να αποδράσει από τις φυλακές. Για να πετύχει τον στόχο του, θα ζητήσει βοήθεια από τον Δούκα Σεβαστό, ο οποίος θα φανεί αρκετά διστακτικός. Η Λενιώ, πλέον στο Διαφάνι, έχει αποκτήσει πολλούς σύμμαχους, γεγονός που καθιστά δύσκολη την εκδίκηση του Βόσκαρη. Τότε είναι που ένα μεγάλο μυστικό θα έρθει στην επιφάνεια και θα ανατρέψει τα πάντα.\nΟ Σέργιος Σεβαστός είχε εξομολογηθεί στον Μάνο Βόσκαρη, πως είχαν σκοτώσει τον Γιώργο Σταμίρη για να του πάρουν τα χωράφια. Ο ίδιος τον είχε δηλητηριάσει, αλλά ποτέ δε το είχε αποκαλύψει στην τότε γυναίκα του, τη Λενιώ. Με αυτό το μεγάλο μυστικό θα εκβιάσει τον Δούκα, προκειμένου ο ίδιος να δεχτεί να καταστρέψουν τη Λενιώ. Ένα μυστικό, που αν αποκαλυφθεί, θα καταστρέψει την οικογένεια Σεβαστού.\nΟι εξελίξεις αναμένονται συγκλονιστικές στη σειρά Άγριες Μέλισσες, καθώς η εμφάνιση του Βόσκαρη δε θα βλάψει μόνο τη Λενιώ. Ο ίδιος ετοιμάζει έναν μεγάλο αρραβώνα που θα φέρει τα πάνω κάτω.\nTags ANT1 Άγριες Μέλισσες Άγριες Μέλισσες Spoiler Άγριες Μέλισσες Λενιώ Άγριες Μέλισσες Μάνος Βόσκαρης